Αντώνης Σαμαράς: Από τα νησιά αντλώ δύναμη, μήνυμα νίκης από τη Ρόδο και όλο το Αιγαίο. Τί είπε για όλα τα τοπικά θέματα (φωτο)\nPosted by : ΙΩΑΝΝΗΣ ΠΑΠΠΑΣ 10.1.15\nΙδιαιτέρως θετικά είναι τα συμπεράσματα και οι εντυπώσεις από την επίσκεψη του Πρωθυπουργού Αντώνη Σαμαρά στη Ρόδο – τόσο στη σύσκεψη που έγινε με τους τοπικούς φορείς στην Περιφέρεια, όσο και από την ομιλία του στο Rodos Palace. Ξεχωριστό σημείο της επίσκεψης Σαμαρά ήταν το γεγονός ότι έδωσε έμφαση στα καίρια θέματα της Ρόδου και των άλλων νησιών της Δωδεκανήσου, χωρίς βέβαια να παραλείψει να θέσει το διακύβευμα των εκλογών της 25ης Ιανουαρίου, το οποίο χαρακτήρισε υπαρξιακό για το μέλλον της Ελλάδας με όλα όσα «ευαγγελίζεται» ο ΣΥΡΙΖΑ, για το ευρώ και την Ευρώπη.\nΕιδικά για τα τοπικά θέματα ο Αντώνης Σαμαράς επανέλαβε τη δέσμευσή του ότι όχι μόνο δεν θα καταργηθούν οι μειωμένοι συντελεστές ΦΠΑ στα νησιά, αλλά αντίθετα θα υπάρξουν περαιτέρω φορολογικές ελαφρύνσεις, καθώς και δραστική μείωση του ΕΝΦΙΑ, που όπως είπε θα εισπράττεται από την τοπική αυτοδιοίκηση για να πάψει να είναι αυτή ζητιάνος των υπουργών και της κυβέρνησης.\nΌπως τόνισε, η Νέα Δημοκρατία θα είναι πρώτο κόμμα σε ολόκληρο το Αιγαίο και εξέφρασε την πεποίθηση ότι θα κόψει πρώτη το νήμα της νίκης και σε ολόκληρη τη χώρα.\nΑναφερόμενος ειδικά στον τουρισμό, ο κ. Σαμαράς επεσήμανε:\n«Τουρισμός και Αβεβαιότητα δεν πάνε μαζί, Τουρισμός και μόνιμη αναταραχή δεν πάνε μαζί. Το «οξυγόνο» του Τουρισμού είναι η σταθερότητα, η ασφάλεια, η αξιοπιστία. Ο Τουρισμός, ξέρει και δείχνει την δύναμή του. Οι άνθρωποι του Τουρισμού γνωρίζουν καλά. Την πιο κρίσιμη στιγμή για τον τόπο ήταν ο Τουρισμός που έβαλε πλάτη για την οικονομία της χώρας. Πιστεύω στον Ελληνικό Τουρισμό γιατί μπορεί να πάει την Ελλάδα πιο ψηλά…».\nΕπιπλέον ο Πρωθυπουργός εξήγησε τις θέσεις της ΝΔ για τις συμβάσεις παραχώρησης των 14 Περιφερειακών Αεροδρομίων της χώρας μεταξύ αυτών και της Ρόδου και Κω, λέγοντας πως: «Δίνουμε για 30 – 40 χρόνια το αεροδρόμιο στον ιδιώτη να το φτιάξει, να το εκσυγχρονίσει κ.λπ. αλλά δεν το χαρίζουμε. Το παραχωρούμε για επενδύσεις που θα δώσουν άμεσα θέσεις εργασίας».\nΑναλυτικά στην ομιλία του ο Πρωθυπουργός Αντώνης Σαμαράς ανέφερε τα εξής:\nΑνάμεσά σας, ανάμεσα σε παλαιούς και ανάμεσα σε νέους συμμαχητές και ανάμεσα στα πιο υπέροχα παιδιά, εκείνα της νεολαίας μας, της ΟΝΝΕΔ, που τα ευχαριστώ πάρα πολύ.\nΚαι βρίσκομαι εδώ, για να σας φέρω το μήνυμα της νίκης, που θα λυτρώσει το λαό μας. Είναι το ίδιο μήνυμα που παίρνω όπου γυρνάω, από κάθε γωνιά της χώρας. Και κάθε μέρα που περνάει αυτό το μήνυμα δυναμώνει!\nΚαι απόψε η Ρόδος δίνει το μήνυμα της νίκης σε ολόκληρη την Ελλάδα!\nΌπως, άλλωστε, το έκανε και στις Περιφερειακές εκλογές του Μαΐου, όπου ο Γιώργος Χατζημάρκος εκλέχθηκε Περιφερειάρχης Νοτίου Αιγαίου.\nΑπό δω, λοιπόν, σας λέω με βεβαιότητα δεν θα νικήσει σε αυτές τις εκλογές η παράταξή μας, θα νικήσει η Ελλάδα!\nΘα πούμε ορισμένα πράγματα και πολλά από αυτά τα ξέρετε καλά αλλά είναι ανάγκη να τα επαναλαμβάνουμε, να τα μεταφέρουμε, να μεταδίδονται παντού. Ιδιαίτερα εδώ, πρέπει να πούμε ότι Τουρισμός και αβεβαιότητα δεν πάνε μαζί. Τουρισμός και μόνιμη αναταραχή δεν πάνε μαζί. Το οξυγόνο του τουρισμού είναι η σταθερότητα, είναι η ασφάλεια, είναι η αξιοπιστία.\nΚαι πιστεύω στον ελληνικό Τουρισμό. Και το αποδείξαμε έμπρακτα στην πολιτική μας. Και πιστεύω ότι ο τουρισμός μπορεί να πάει την Ελλάδα ακόμα πολύ πιο ψηλά. Βέβαια, η προσπάθεια αυτή θα έπρεπε να είναι κοινή. Δυστυχώς δεν είναι! Και εγώ ρωτάω ποιους τουρίστες θα περιμένει η Ρόδος το καλοκαίρι, αν οι άνθρωποι αυτοί πιστέψουν ότι θα πρέπει να γνωρίζουν με ποιο νόμισμα θα έρθουν εδώ, το ευρώ ή τη δραχμή.\nΚαι σας θυμίζω ότι εδώ από τη Ρόδο πριν λίγους μήνες ο Κινέζος πρόεδρος της Δημοκρατίας, στον Έλληνα Πρωθυπουργό έλεγε ότι ο ίδιος θα είναι ο πρέσβης του Ελληνικού τουρισμού στην Κίνα. Τι τον έκανε να το πει; Γιατί το είπε; Γιατί αναγνώριζε και την αξιοπιστία και την ασφάλεια και τη σοβαρότητα της χώρας αυτής που εξέπεμπε, που ακτινοβολούσε η κυβέρνησή μας. Χωρίς τα οποία δεν θα υπήρχε το τουριστικό θαύμα του 2013 και 2014. Μην κάνετε λάθος, χωρίς σταθερότητα, δεν υπάρχει τουρισμός.\nΕμείς όμως, δεν σταματάμε να δουλεύουμε για εκείνα που πιστεύουμε:\nΓι’ αυτό και θέλω να πω ορισμένα πράγματα γι’ αυτό. Πρώτα απ’ όλα στηρίζω το πιλοτικό πρόγραμμα επιμήκυνσης της τουριστικής περιόδου όπως αυτό παρουσιάστηκε στο συνέδριο του ΣΕΤΕ προ διμήνου.\nΟλοκληρώνουμε μετά τη λειτουργία των φορέων διαχείρισης για τα λιμάνια της χώρας και στη νησιωτική Ελλάδα. Τα λιμάνια θα γίνουν – δεν λέω μπορεί να γίνουν, λέω θα γίνουν- πόλοι ανάπτυξης και αποτελεσματικές πύλες εισόδου και εξόδου προσώπων και αγαθών.\nΚα είμαι δίπλα στην προσπάθεια της Περιφέρειας Νοτίου Αιγαίου και για τη δημιουργία δικτύου υδατοδρομίων. Με τα υδατοδρόμια σε ολόκληρη την Πατρίδα μας, θυμηθείτε το, θα γίνουμε η κορωνίδα της σύγχρονης, παγκόσμιας τουριστικής βιομηχανίας. Δεν θα μας λείπει τίποτα.\nΠροωθούμε επίσης την εκχώρηση πόρων από τα επιχειρησιακά τομεακά προγράμματα του ΕΣΠΑ –που λέμε- προς τις Περιφέρειες.\nΚαι στόχος μας είναι να εκχωρηθεί η διαχείριση των πόρων για τα προγράμματα της αγροτικής ανάπτυξης κατά 30% και αλιείας στις νησιωτικές περιφέρειες, ώστε να ξεφύγουν από τις δαγκάνες της κεντρικής γραφειοκρατίας, να πάει στην Περιφέρεια.\nΘέλω επίσης να πω ότι οι μειωμένοι συντελεστές ΦΠΑ στα νησιά του Αιγαίου δεν πρόκειται να καταργηθούν.\nΚαι προσέξτε, η μάχη που έγινε γι’ αυτό το ζήτημα. Ήταν μάχη πολύ δύσκολη και μεγάλη. Γιατί; Γιατί αν τους δίναμε τους μειωμένους τους συντελεστές δεν θα μπορούσαμε ποτέ να τους ξαναπάρουμε πίσω. Γιατί τους έχουμε πάρει με τη σφραγίδα της Ευρώπης που πλέον, όμως, αποτελεί εξαίρεση. Και δεν θα μπορούσαμε ποτέ να τους επανακτήσουμε.\nΔεσμεύομαι, επίσης, για τη διατήρηση του ισχύοντος καθεστώτος ΦΠΑ στα νησιά του Νοτίου Αιγαίου ως μέσο στήριξης – υποστήριξης της νησιωτικότητας.\nΚαι κοιτάξτε η θεσμοθέτηση της ρήτρας νησιωτικότητας, αποτελεί πλέον νόμο του Κράτους. Και ήταν προγραμματική δέσμευσή μας, στο κυβερνητικό πρόγραμμα της Νέας Δημοκρατίας που είχε εκπονήσει για το Νότιο Αιγαίο και τα Δωδεκάνησα.\nΚαι χαίρομαι, επίσης, πολύ για τις σημαντικές πρωτοβουλίες εξωστρέφειας του νησιού μας, όπως είναι η έκθεση αρχαιοτήτων της Ρόδου στο Μουσείου του Λούβρου. Αυτός είναι ο δρόμος που πρέπει, με εξωστρέφεια, να ακολουθήσουμε. Να αναδείξουμε την Ελλάδα. Να αναδεικνύουμε συνεχώς τους θησαυρούς μας που είναι τα μεγάλα συγκριτικά μας πλεονεκτήματα, όπως εκείνα που δείχνουν την πολιτιστική κληρονομιά της Δωδεκανήσου και την ιστορία της. Η εξωστρέφεια και στον Πολιτισμό είναι και αυτό κλειδί επιτυχίας.\nΚαι πολύ σημαντική πρωτοβουλία είναι η ίδρυση, από το επόμενο ακαδημαϊκό έτος, δύο πανεπιστημιακών τμημάτων διοίκησης τουρισμού, ένα ελληνόφωνο και ένα αγγλόφωνο, με έδρα τη Ρόδο. Αλλά και η ίδρυση, για πρώτη φορά, Ινστιτούτου Τουριστικών Ερευνών με έδρα τη Ρόδο. Το μοναδικό σε όλη την Ελλάδα. Και ήδη προωθείται το σχετικό Προεδρικό Διάταγμα.\nΚαι θέλω ένα πράγμα να συγκρατήσετε. Ότι δεν πρόκειται να αφήσω κανένα νησιώτη να παλέψει μόνος του με την αδικία και με την ανισότητα. Για εμένα προτεραιότητα θα είναι πάντοτε η αξιοπρέπεια των κατοίκων που κρατούν την Ελληνική σημαία ψηλά.\nΔεσμεύομαι και για την ολοκλήρωση του νομοθετικού πλαισίου που θα δώσει τη δυνατότητα στους φορείς της τοπικής αυτοδιοίκησης να στηρίξουν τα νησιά μας με ιατρικό και νοσηλευτικό προσωπικό, καθώς και για την ουσιαστική ενίσχυση των υποδομών παροχής υπηρεσιών υγείας στα νησιά μας.\nΚαι να σκέπτεστε ιδιαίτερα τα μικρότερα τα νησιά. Το πρόγραμμα, μπορώ να σας το πω με υπερηφάνεια, επρόκειτο να τελειώσει αυτές τις μέρες. Είναι έτοιμο στο γραφείο του Χατζημάρκου και θα τελειώσει αμέσως μετά τις εκλογές που θα κερδίσει η Νέα Δημοκρατία.\nΤα νησιά μας, η νησιωτικότητα γενικότερα, ήταν, είναι και θα είναι πάντα, ένας αληθινός θησαυρός για αυτή τη χώρα. Και πρέπει αυτό το θησαυρό να τον αξιοποιούμε συνεχώς και κυρίως να μετατρέψουμε γεωγραφικές και άλλες αδυναμίες που υπάρχουν σε μεγάλα πλεονεκτήματα. Για την ευημερία των νησιών και για την αναπτυξιακή δυναμική ολόκληρης της χώρας.\nΦίλες και φίλοι, θέλω επίσης απόψε να σας μιλήσω με αλήθεια, όπως πάντα και με ευθύνη. Γιατί αυτές τις εκλογές είναι εκλογές με ευθύνη και με αλήθεια από τη δικιά μας πλευρά. Όταν ανέλαβα τη διακυβέρνηση της χώρας τον Ιούλιο του 2012, ελάχιστοι σε όλο τον κόσμο πίστευαν ότι επρόκειτο να τα καταφέρουμε.\nΟι περισσότεροι μάλιστα το είχαν σίγουρο, ότι η Ελλάδα θα έβγαινε από το ευρώ. Και αυτό θα ήταν –και το ήξεραν όλοι- ένας αληθινός εφιάλτης για την Πατρίδα μας. Ήταν εφιαλτικό, πράγματι, αυτό το σενάριο, που με πολύ κόπο και με πολλή δουλειά κατορθώσαμε και αποτρέψαμε. Κι όμως σήμερα – το λέω με ευθύνη και με αλήθεια- υπάρχουν εκείνοι οι οποίοι θέλουν να μας ξαναφέρουν πίσω σε εκείνο το σημείο. Και θέλουν να μας ξαναφέρουν σε εκείνο το σημείο σήμερα που η Ελλάδα με τις δικιές σας θυσίες, τις θυσίες του Ελληνικού λαού, έχει ανακτήσει πάλι πλήρως την αξιοπιστία της στο εξωτερικό. Έχουμε στο εσωτερικό μηδενίσει τα ελλείμματά μας, που ήταν ο «καρκίνος» που είχε προκαλέσει όλη αυτή την κατάσταση. Έχουμε μπει μετά από έξι χρόνια ύφεσης και πάλι σε ρυθμούς Ανάπτυξης.\nΧθες, μάλιστα, ανακοινώθηκε από τις Βρυξέλλες ότι η Ελλάδα όχι μόνο πέτυχε τον υψηλότερο ρυθμό ανάκαμψης στο τρίτο τρίμηνο του 2014, αλλά πέτυχε και τη μεγαλύτερη μείωση ανεργίας από οποιαδήποτε άλλη χώρα στην ευρωζώνη στο τρίτο τρίμηνο του 2014! Κι αυτό τι δείχνει; Δείχνει ότι σε ώρες δύσκολες για όλους εμείς έχουμε μπει στη σωστή κοίτη του ποταμού. Έχουμε πάει στη σωστή κατεύθυνση. Είμαστε στον καλό δρόμο. Και είναι αυτό το οποίο δίνει και στην κυβέρνηση και στον κόσμο και στους έξω το σωστό το μήνυμα. Και το σωστό κουράγιο που πρέπει κανείς να έχει.\nΚαι να πω ένα παράδειγμα το οποίο ακουμπά τη δική σας Περιφέρεια: Πριν –αν θυμάμαι καλά- δυο μήνες, ενάμιση μήνα, ολοκληρώθηκαν με μεγάλη επιτυχία οι λεγόμενες συμβάσεις παραχώρησης για 14 περιφερειακά αεροδρόμια της χώρας. Τι σημαίνει αυτό; Σου δίνω εγώ για τριάντα, σαράντα χρόνια αυτό το αεροδρόμιο. Εσύ αναλαμβάνεις να βάλεις λεφτά, να το επισκευάσεις, να το φτιάξεις, να το εκσυγχρονίσεις, εκεί που ξέρετε ποια ήταν η κατάσταση, όταν ερχόταν ο τουρίστας και δεν είχε το κράτος, με τα ελλείμματα που είχαμε δυστυχώς, να διαθέσει πόρους, για να τα φτιάξει αυτά τα αεροδρόμια. Και κάνεις ένα διαγωνισμό, δεν του το χαρίζεις, το παραχωρείς για τριάντα- σαράντα χρόνια και μετά σε σένα ανήκει πάντα. Σου κάνει ο άλλος επενδύσεις. Η τρόικα είχε προβλέψει ότι επρόκειτο να πάρουμε γύρω στα 350 εκατομμύρια ευρώ και ο διαγωνισμός κερδήθηκε από μια μεγάλη εταιρεία ευρωπαϊκή, η οποία έβαλε 1,4 δισεκατομμύρια και η οποία ανέλαβε να προχωρήσει σε τεράστιες επενδύσεις. Που θα δώσουν άμεσα θέσεις εργασίας, άμεσα δηλαδή Ανάπτυξη.\nΔύο από τα αεροδρόμια αυτά βρίσκονται στα Δωδεκάνησα, στη Ρόδο και στην Κω. Και τα άλλα δυο, πιο πέρα, στη Μύκονο και στη Σαντορίνη. Κι όμως επίσημα βγαίνουν και λένε ότι αυτά τα οποία έχετε παραχωρήσει εμείς πρόκειται να τα ματαιώσουμε. Ποιος έχει δικαίωμα να τα ανακόψει αυτά; Ποιος έχει δικαίωμα να σταματήσει αυτή την ευθεία γραμμή της προόδου και της ανάπτυξης; Και στο όνομα ποιας ιδεοληψίας, ότι μήπως το κράτος ξέρει εκείνο καλύτερα να κάνει επενδύσεις από τον ιδιώτη; Και αν ναι, ας μας πουν σε ποια χώρα γίνονται καλύτερα επενδύσεις από το κράτος από ότι τον ιδιώτη; Να το μάθουμε και εμείς. Εγώ ξέρω ότι εκεί κάποτε που το είχανε «θρησκεία» το κράτος, Κίνα, Ρωσία, έρχονται οι ίδιοι πια, στο Ελληνικό για παράδειγμα, μετέχει τεράστια κινεζική εταιρεία η Fosun, ιδιωτική, η οποία έχει μπει μέσα στην επένδυση αυτή και κάνουν τα πάντα ως ιδιώτες. Γιατί μόνο από τον ιδιώτη βγαίνει προκοπή. Και όχι από το κράτος που δεν μπορεί το ίδιο να τιθασεύσει την απίστευτη γραφειοκρατία του.\nΤέλος, τώρα η χώρα έπιασε όλους τους στόχους την τελευταία διετία και βγαίνουμε από το Μνημόνιο. Είναι έτοιμη να προχωρήσει η χώρα μας, εμείς η κυβέρνηση, σε συμφωνία τελική για την επόμενη μέρα.\nΚαι θα έχουμε και πρόσθετη «βοήθεια χρέους», που θα μπορέσει να δώσει σταδιακά φορολογικές ανακουφίσεις σε όλους! Και έρχονται από την άλλη και σου λένε εμείς θα κάνουμε πλήρη «αναδιαπραγμάτευση του χρέους»! Ποια αναδιαπραγμάτευση; Εμείς πετύχαμε το μεγαλύτερο «κούρεμα χρέους» που έχει γίνει ποτέ στην παγκόσμια ιστορία. Κόψαμε πάνω από 125 δισεκατομμύρια, κουρέψαμε, δεν υπάρχουν πια ως χρέος, που ήταν το 41% του συνολικού μας χρέους, και δεν ήρθαμε σε σύγκρουση με κανέναν!\nΚι ύστερα για το υπόλοιπο χρέος πετύχαμε να έχουμε τα χαμηλότερα επιτόκια και εκεί που είχαμε φθάσει –ακούστε- να πληρώνουμε τόκους 16 δισεκατομμύρια κάθε χρόνο, σήμερα πληρώνουμε 6 δισεκατομμύρια κάθε χρόνο!\nΚι εκεί που είχαμε φτάσει να πληρώνουμε 5,5% επιτόκιο κάθε χρόνο, σήμερα πληρώνουμε 1,8%! Και ξέρετε πολλές χώρες που να πληρώνουν τόσο χαμηλά επιτόκια για το δικό τους χρέος;\nΑυτό το πετύχαμε. Και αυτό πάνε να το τινάξουν στον αέρα!\nΚι ακόμα προσέξτε: έχουμε ήδη διαπραγματευθεί πως, πιάνοντας τους στόχους και βγαίνοντας από το Μνημόνιο, θα πάρουμε την πρόσθετη «βοήθεια χρέους»: δηλαδή, περισσότερα χρόνια με πολύ χαμηλά επιτόκια στο μέλλον. Και εξόφληση ακόμα πιο πέρα στο μέλλον…\nΚι όλα αυτά τα πετυχαίνουμε τώρα που βγαίνουμε από το Μνημόνιο.\nΚαι κάποιοι θέλουν από την αρχή να πουν ότι θα τα διαπραγματευθούν όλα αυτά.\nΚαι τους λέει η Ευρώπη: βεβαίως, και θέλω η Ελλάδα να ανήκει στο ευρώ, αλλά πρέπει και η Ελλάδα να σέβεται, όπως όλες οι άλλες χώρες, τους κανόνες του ευρώ, που είναι για όλη την ευρωζώνη.\nΌμως, εκείνο που οι ίδιοι εμφανίζουν ως «πρόγραμμα», δεν τηρεί κανένα κανόνα του ευρώ. Εκείνα που θέλουν να διαπραγματευθούν, ανατρέπουν όλους τους κανόνες του ευρώ. Που δεν υπάρχει περίπτωση να δεχθεί η Ευρώπη! Γι’ αυτό και ο παγκόσμιος Τύπος και οι τηλεοράσεις οι ξένες ξαναέφεραν στην επικαιρότητα αυτή την άθλια λέξη που λέγεται Grexit, έξοδος από το ευρώ. Η Ελληνική έξοδος από το ευρώ.\nΓι’ αυτό δημιουργήθηκε αυτό το κλίμα αβεβαιότητας, μόνο με την πιθανότητα ότι θα μπορούσε να έρθει ένα κόμμα που θα κάνει όλα αυτά. Και γι’ αυτό το λόγο, φίλες και φίλοι, σας το λέω με την αίσθηση του χρέους, της αλήθειας και της ευθύνης μου, οι εκλογές στις 25 Ιανουαρίου είναι οι πιο κρίσιμες εκλογές που θα έχει ο τόπος για τις τελευταίες δεκαετίες…\nΚαι η δεύτερη αλήθεια που θέλω να σας πω, είναι να ξέρετε ότι όταν το κράτος δίνει και δίνει νοικοκυρεμένα, δηλαδή όσο αντέχει η οικονομία, τότε αυτά που δίνει τα δίνει για πάντα!\nΌταν αντίθετα εμφανίζονται κάποιοι που τάζουν τα πάντα στους πάντες, τότε λίγο αργότερα θα τα πάρουν πίσω πολλαπλάσια.\nΚαι επειδή καμιά φορά ο Έλληνας έχει κοντή μνήμη, το θυμίζω: Θυμάστε τι έγινε με εκείνα εκεί τα περίφημα «λεφτά υπάρχουν»: Έταξαν λαγούς με πετραχήλια, ύστερα βγήκε η χώρα από τις αγορές, αναγκάστηκαν και την έβαλαν στο Μνημόνιο με σκληρούς όρους. Και τελικά τι πήραν; Πήραν πίσω υπερ-πολλαπλάσια από εκείνα τα οποία έλεγαν με το «λεφτά υπάρχουν» και με τις υποσχέσεις που μοίραζαν δεξιά και αριστερά.\nΤώρα ήλθε ο ΣΥΡΙΖΑ και ξανά τάζει στους πάντες τα πάντα! Δεν υπάρχει Έλληνας που να μην του έχουν τάξει τα πάντα! Είναι η νέα εκδοχή του «λεφτά υπάρχουν»!\nΌμως, να ξέρετε: αν όλα αυτά επιχειρούσε να τα κάνει πράξη, θα γινόταν ακριβώς το ίδιο όπως το 2009: ελλείμματα, χρεοκοπίες…\nΟι αγορές θα έκλειναν ξανά για την Ελλάδα, ενώ μόλις πέρσι ξανακερδίσαμε τη μάχη, για να βγούμε στις αγορές…\nΚαι θα αναγκαζόμασταν και πάλι να πάμε σε μνημόνια. Αυτό ο κόσμος το βλέπει πια. Και δεν θα το επιτρέψει. Και στις εκλογές στις 25 Ιανουαρίου ο κόσμος θα δώσει ιστορική νίκη για τη Νέα Δημοκρατία.\nΑκόμα και στα δύσκολα τα χρόνια τα προηγούμενα δώσαμε μάχη, για να δώσουμε ό,τι μπορούσαμε από φορολογικές μειώσεις. Προσέξτε: Χωρίς να οδηγηθούμε σε νέα ελλείμματα! Νοικοκυρεμένα.\nΚαι τώρα που μπαίνουμε πια στην ανάκαμψη, με τη «βοήθεια χρέους» που θα πάρουμε βγαίνοντας από το Μνημόνιο, μπορούμε να δώσουμε νοικοκυρεμένα και σταδιακά πολύ μεγαλύτερη ανακούφιση, δηλαδή πραγματικές μειώσεις φόρων. Και είναι στο πρόγραμμά μας αυτό, θα το ακούσετε αύριο λεπτομερώς: Μείωση στο φόρο εισοδήματος. Με τον ανώτατο συντελεστή να φθάνει στο 33%. Και εδώ το καταλαβαίνετε ίσως ακόμα καλύτερα. Δεν μπορεί ο γείτονάς σου δίπλα, λίγα χιλιόμετρα, να έχει φορολογικό συντελεστή 12, 14 και εσύ να μπορείς να πιστεύεις ότι δήθεν θα ήταν δυνατόν ποτέ να τον ανταγωνιστείς για μια επένδυση που θα έρθει από την Αυστραλία ή από τον Καναδά, όταν θα ξέρει ο Καναδός ή ο Αυστραλός ότι εκεί πληρώνει 12 για τα κέρδη του και εδώ πρέπει να πληρώσει 42. Δεν είναι απλά υποχρέωση ιδεολογίας δικής μου, που την πιστεύω, ότι θα πρέπει να είναι χαμηλοί οι φόροι, για να υπάρχουν επενδύσεις και να κινείται η αγορά. Είναι και η ανάγκη σε σχέση με τη σύγκριση με τους γειτόνους μας. Σε αυτή τη σκακιέρα που εμείς παίζουμε εδώ γύρω δεν μπορούμε να αντεπεξέλθουμε με αυτή την υψηλή φορολογία.\nΜιλάω για μείωση στο φόρο επιχειρήσεων κάθε είδους στο 15%, από 25% που είναι σήμερα. Αυτή θα είναι η αληθινή επανάσταση στην Ελλάδα.\nΚαι ακούστε και κάτι άλλο: Περαιτέρω μείωση στο φόρο ακινήτων, στον ΕΝΦΙΑ. Μειώσεις θα αρχίσουν το 2015, θα συνεχιστούν σταδιακά τα επόμενα χρόνια και τα έσοδα από τον ΕΝΦΙΑ, είναι η θέση μας κι αυτό θα το κάνουμε πράξη- τα έσοδα όλα από τον ΕΝΦΙΑ θα αποδίδονται στην Τοπική Αυτοδιοίκηση. Για να γίνει η τοπική Αυτοδιοίκηση πραγματικά αυτόνομη, κι αν θέλετε, πιο υπεύθυνη. Να σταματήσει να είναι ο μόνιμος ζητιάνος της κάθε κυβέρνησης και του Προϋπολογισμού. Και να γίνει πιο αναπτυξιακή, μια που θα έχει το κίνητρο να δίνει δραστηριότητα στον πληθυσμό της με τα έσοδα αυτά.\nΑυτό θα είναι- πιστέψτε με- μια από τις πιο επαναστατικές μεταρρυθμίσεις που θα έχουν γίνει ποτέ στην Ελλάδα.\nΚι άλλη μείωση στο φόρο αλληλεγγύης, πέραν του 30% που κόψαμε πέρσι. Ασφαλιστικές εισφορές- μου το επανέλαβε σήμερα ο Πρόεδρος των εμπόρων- σταδιακά, για να μην έχουν πρόβλημα τα ταμεία, πέρα από τις μειώσεις που έγιναν πέρσι.\nΕπαναλαμβάνω: αυτά όμως σταδιακά, γιατί η οικονομία μπαίνει στην Ανάκαμψη και πράγματι θα αυξηθούν τα έσοδα του κράτους. Άρα θα κρατηθούν οι πληρωμές για τόκους χαμηλά, πολύ περισσότερο με τους τρόπους που σας ανέλυσα πριν για το μέλλον…\nΔηλαδή μιλάω για μια νέα εποχή χωρίς μνημόνια και χωρίς ελλείμματα.\nΣτις 25 του μηνός ο Ελληνικός λαός θα αποφασίσει. Θέλει τη συνέχιση των μεταρρυθμίσεων, θέλει δηλαδή την απελευθέρωση του δυναμισμού της οικονομίας; Ή να επιστρέψουμε στην παράλυση που ήμασταν πριν;\nΘέλουμε σταδιακές και σίγουρες ελαφρύνσεις για τα επόμενα χρόνια; Ή ζητάμε απατηλές υποσχέσεις που θα μας τα πάρουν πολλαπλάσια από εκείνα που υπόσχονται;\nΟ Ελληνικός λαός πιστεύω το ξέρει πια! Και δεν πρόκειται να αυτοκτονήσει.\nΓιατί προσέξτε, θα είμαι ακριβής: Αν επικρατούσε ποτέ αυτή η λογική του ΣΥΡΙΖΑ και ερχόμασταν σε σύγκρουση με τους εταίρους μας, θα χάναμε πάνω από 35 δισεκατομμύρια!\nΟι αγρότες θα έχαναν τις επιδοτήσεις από την Κοινή Αγροτική Πολιτική, που είναι το αίμα σήμερα για το λειτούργημα του αγρότη.\nΟι Περιφέρειες σε όλη την Ελλάδα θα έχαναν, περιφερειάρχες και δήμαρχοι τα περίφημα κονδύλια από το ΕΣΠΑ.\nΟι τράπεζες θα έχαναν την ενίσχυση της ρευστότητας που δίνει η Ευρωπαϊκή Κεντρική Τράπεζα. Ακούσατε προχθές δηλώσεις του Ντράγκι. Θα έχαναν ακόμα και την πρόσθετη ρευστότητα που θα δοθεί μετά το Μάρτιο, με το λεγόμενο «πακέτο Ντράγκι». Αυτή τη λεγόμενη πιστωτική επέκταση σε όλη την Ευρώπη.\nΟι επιχειρηματίες θα έχαναν και τη ρευστότητα που παραμένει ως μεγάλο πρόβλημα της οικονομίας αλλά τώρα ανακεφαλαιώθηκε επιτέλους το τραπεζικό σύστημα. Και την ώρα που θα δοθεί η ρευστότητα κανονικά, υπάρχουν εκείνοι οι οποίοι παίζουν, κερδοσκοπούν με την πιστωτική ασφυξία.\nΚαι θα χάναμε επίσης το καινούργιο «πακέτο Γιούνκερ». Ο Γιούνκερ που κέρδισε με εκλογές τη θέση του Μπαρόζο στην Ευρώπη. Και ο οποίος εξήγγειλε ένα πακέτο 360, τουλάχιστον, δισεκατομμύρια για το επόμενο διάστημα για την Ευρώπη. Και το οποίο είναι κυρίως για να νικήσει επιτέλους η ανταγωνιστικότητα για την Ευρώπη. Το περιμένει πως και πως όλη η Ευρώπη. Κι εμείς και ιδιαίτερα η νεολαία μας, αυτά τα λεφτά θα τα χάναμε.\nΚι όλα αυτά είναι, τα 35 δισεκατομμύρια που σας είπα.\nΑυτή είναι η αλήθεια. Πιστεύω πραγματικά ότι ο Ελληνικός λαός δεν πρόκειται να αφήσει να γίνει κάτι τέτοιο.\nΑντίθετα σας λέω ότι επειδή μπήκαμε στην Ανάπτυξη και επειδή βγαίνουμε από το Μνημόνιο κι επειδή θεωρώ ότι ο Ελληνικός λαός θα αποφασίσει, όπως ορίζει η λογική κι όπως ορίζει το καμπανάκι μέσα του στις εκλογές που έρχονται, πιστεύω πραγματικά ότι ως υπεύθυνος Πρωθυπουργός, μπορώ να σας πω με λόγο αλήθειας, υπεύθυνα ότι θα εγγυηθώ ότι από εδώ και στο εξής δεν θα υπάρχει απολύτως- και το λέω προεκλογικά και ξέρω τι λέω- καμία απολύτως περικοπή σε συντάξεις και εισοδήματα.\nΜπορώ να εγγυηθώ καμία μείωση σε συντάξεις.\nΜπορώ να εγγυηθώ νέα μείωση του ΕΝΦΙΑ από το 2015.\nΚαι μπορώ να εγγυηθώ αυτό που το είπα από προχθές και το οποίο ο καθένας σας γνωρίζει ότι είναι δίκαιο: αποκατάσταση του επιδόματος στους υπερήλικες ομογενείς μας, Βορειοηπειρώτες και Ποντίους.\nΚαι τα λέω τώρα αυτά, ότι μπορώ να τα εγγυηθώ γνωρίζοντας, διαβάζοντας τους αριθμούς, ότι η οικονομία πράγματι περνάει επιτέλους στην Ανάκαμψη. Και γι’ αυτό δεν πρέπει με τίποτα να αφήσουμε να γυρίσουμε πίσω, στην αβεβαιότητα, στην αστάθεια, στα ελλείμματα, στην ύφεση.\nΤο μέλλον του τόπου λέγεται Ανάπτυξη. Ανάπτυξη σημαίνει επενδύσεις. Επενδύσεις σημαίνει σταθερότητα. Σταθερότητα σημαίνει- για να πω ένα παράδειγμα εδώ, τοπικό- ότι ναι, οι εκατοντάδες Καλύμνιοι που μετανάστευσαν στην Αυστραλία τα τελευταία χρόνια, ναι, με σταθερότητα και Ανάπτυξη και επενδύσεις μπορούν και θα γυρίσουν πίσω στην Πατρίδα τους να βρουν εδώ δουλειά. Με επενδύσεις και Ανάπτυξη.\nΚαι η τρίτη αλήθεια που θέλω να σας πω απόψε, φίλες και φίλοι, είναι ότι η χώρα μας έχει στην πράξη ανάγκη από σταθερότητα και ασφάλεια και σε άλλους τομείς.\nΔεν ανέχεται, για παράδειγμα, εκείνους οι οποίοι θέλουν να αφοπλίσουμε την αστυνομία. Θα σήμαινε διάλυση της αστυνομίας. Και πώς θα μπορούσε ο άοπλος αστυνομικός να αντιμετώπιζε πάνοπλους κακοποιούς;\nΜε πολύ κόπο και με αυτοθυσία της Αστυνομίας μας, την οποία όπου πηγαίνω το λέω: την ευχαριστώ δημόσια και τη συγχαίρω. Καταφέραμε τα τελευταία χρόνια να ελέγξουμε την εγκληματικότητα. Είναι αδιανόητο να πάς πίσω να αφοπλίσεις τον αστυνομικό. Σαν να παραδίδεις την Πατρίδα σου στο έλεος των παρανόμων…\nΟύτε μπορούμε να είμαστε ανεκτικοί στην τρομοκρατία, οποιουδήποτε είδους, εγχώρια ή εισαγόμενη. Δεν μπορούμε να ανεχθούμε όσους υπερασπίζονται τους τρομοκράτες και ζητούν, σε κάθε ευκαιρία, με κάθε πρόσχημα, την αποφυλάκισή τους. Κι έχουν πρόβλημα που φτιάξαμε τις φυλακές υψίστης ασφαλείας στο Δομοκό. Για πρώτη φορά στην Ελλάδα αυτό που υπάρχει σε όλες τις χώρες του κόσμου. Θα βάλεις τους τρομοκράτες. Θα βάλεις ό,τι άλλο αποφασίσεις ότι είναι το χειρότερο, είναι για το υπουργείο Δικαιοσύνης να αποφασίσει, παιδόφιλοι για παράδειγμα. Θα τους βάλεις στο Δομοκό. Γιατί βλέπετε ότι το θέμα της ασφάλειας είναι για κάθε χώρα που σκέφτεται λογικά, κορυφαίο.\nΠριν έρθω εδώ έβλεπα στην τηλεόραση τα γεγονότα στη Γαλλία. Έχει μπει ολόκληρο το Παρίσι σε ομηρία. Από προχθές, αν δεν κάνω λάθος, 15 δολοφονίες, νέες ομηρίες, όλα αυτά «ζωγραφίζουν» μιαν εικόνα ανασφάλειας. Κι όλα αυτά υποχρεώνουν, όχι τον κάθε κεντροδεξιό, δεξιό, κεντροαριστερό, αριστερό- ό,τι θέλετε πείτε τον- Πρωθυπουργό αλλά τον κάθε λογικό άνθρωπο, τον υποχρεώνουν να θωρακίζει όσο μπορεί τη χώρα του.\nΚι όταν μάλιστα τέτοιες εξελίξεις έχουν πρωταγωνιστή την τρομοκρατία. Κι όταν μάλιστα αυτή η τρομοκρατία δημιουργεί πια αναταράξεις σε όλη την Ευρώπη. Μετά από τα γεγονότα αυτά, βλέπω ότι η Ευρώπη όλη αφυπνίζεται. Έχει μπει παντού το σύνθημα «Δεν φοβόμαστε»! Στους δρόμους, στις πλατείες, στα ηλεκτρονικά δίκτυα. Το «Δεν φοβόμαστε» σημαίνει «Δεν υποκύπτω στην τρομοκρατία».\nΚαι θέλω να σας πω ότι επί Ελληνικής Προεδρίας, πείσαμε την Ευρώπη να αναδείξει ανάμεσα στις προτεραιότητες τις Ευρωπαϊκές και να πάρει μέτρα για την αντιμετώπιση εκείνων οι οποίοι παράνομα μπορούν και εισέρχονται σε οποιαδήποτε χώρα. Δεν μπορεί στην Ελλάδα να λένε κάποιοι ότι θα ανοίξουν τα σύνορα. Και δεν μπορούν να υπόσχονται μαζική χορήγηση ιθαγένειας στους λαθρομετανάστες.\nΚαι δεν μπορεί τώρα που πείσαμε την Ευρώπη να μας στηρίξει στην φύλαξη των συνόρων και στην «επανα-προώθηση» των λαθρομεταναστών με επίσημη πια Ευρωπαϊκή πολιτική, εμείς να δίνουμε τέτοιες ιθαγένειες στους παρανόμους. Κάτι τέτοιο θα ήταν αυτοκτονία!\nΚι όμως, υπάρχουν ορισμένοι οι οποίοι το προωθούν. Υπάρχουν εκείνοι οι οποίοι το διακηρύσσουν σαν θέση. Κι ο Ελληνικός λαός είμαι βέβαιος ότι το βλέπει…\nΚι ακόμα θέλω να πω ότι νοικοκυρεύουμε βήμα-βημα ολόκληρο το κράτος. Και ιδιαίτερα θα σταθώ απόψε στα Πανεπιστήμια. Καταργήσαμε το περίφημο «άσυλο παρανομίας» που υπήρχε για πολλά χρόνια. Ένα «άσυλο παρανομίας» το οποίο στο χώρο, το μικρόκοσμο του Πανεπιστημίου, το ρόλο του τρομοκράτη έπαιζε. Τρομοκρατούσε τους πάντες, φοιτητές, καθηγητές, γονείς. Παρέλυε τα πάντα. Καθαρίσαμε αρκετές εστίες ανεξέλεγκτων κουκουλοφόρων μέσα στους πανεπιστημιακούς χώρους. Κι όχι μόνο σε Πανεπιστήμια. Και σε δημόσια κτίρια που βρίσκονταν σε μόνιμη κατάληψη. Θυμίζω τη Βίλα Αμαλίας στην Αθήνα…\nΤα καθαρίσαμε αυτά! Πρέπει ακόμα να γίνουν πολλά…\nΚαι είμαστε αποφασισμένοι, πέρα από το νοικοκύρεμα και την αναβάθμιση των δημόσιων Ελληνικών Πανεπιστημίων, να προχωρήσουμε και στη νομιμοποίηση των Ιδιωτικών Πανεπιστημίων. Να δοθεί το δικαίωμα με το καινούργιο Σύνταγμα, που θα προωθήσουμε, να το κάνουμε αυτό. Για να μη χάνονται τα καλύτερα μυαλά, να πηγαίνουν στο εξωτερικό. Αυτό θα το προωθήσουμε με τη Συνταγματική Μεταρρύθμιση πράγματι.\nΚαι αυτοί που δεν άκουσαν τον Ελληνικό λαό κι έκαναν τις πρόωρες εκλογές εν γνώσει τους, σκότωσαν την προοπτική να αλλάξει το Σύνταγμα γρήγορα. Νόμος περί ευθύνης υπουργών, που μου λέτε κάθε φορά που βρισκόμαστε «Πότε θα το αλλάξετε;» Είναι θέμα Συντάγματος. Τα Πανεπιστήμια είναι θέμα Συντάγματος, να υπάρχει και ιδιωτική Παιδεία. Κι όμως, ήξεραν ότι αν κάνουμε τώρα πρόωρες εκλογές και δεν προχωρούσαμε στην πρώτη φάση της Συνταγματικής Αναθεώρησης άμεσα, ήξεραν ότι θα ξαναγίνει κουβέντα για το Σύνταγμα από το 2021 και μετά. Μέχρι τότε μας βάλανε όμηρους στο ίδιο Σύνταγμα που εμείς ζητούμε να αλλάξουμε.\nΑλλά επιστρέφω στα Πανεπιστήμια. Στο νοικοκύρεμα των Πανεπιστημίων. Όλη η κοινωνία είναι μαζί μας! Η μεγάλη πλειοψηφία των φοιτητών είναι μαζί μας. Τώρα και οι καθηγητές είναι μαζί μας: Πριν λίγους μήνες ο δημοκρατικά εκλεγμένος Πρύτανης του Καποδιστριακού Πανεπιστημίου Αθηνών είπε σε μια μειοψηφία που εισέβαλε στη Σύγκλητο:\n«Κύριοι, περάστε έξω!».\nΚι έκανε εκείνο το οποίο έπρεπε να είχε γίνει δεκαετίες πριν από τις συγκλητικές αρχές των Ελληνικών Πανεπιστημίων! Σήκωσε, δηλαδή, το ανάστημά του σε μειοψηφίες, που παραλύουν τα Πανεπιστήμια. Και ακούστηκε εκείνο που έπρεπε να έχει ακουστεί χρόνια τώρα, το «Ως εδώ!». Κάτι αλλάζει, επιτέλους…\nΚι έτσι, λοιπόν, με χαρά, από εδώ από τη Ρόδο, σας ανακοινώνω σήμερα, ότι αυτός ο Πρύτανης, ο Θόδωρος Φορτσάκης, θα είναι στην πρώτη θέση του Ψηφοδελτίου Επικρατείας της Νέας Δημοκρατίας! Για λόγους μεγάλου πολιτικού συμβολισμού, αλλά και με βαθύτατη εκτίμηση στο πρόσωπό του. Επιτέλους, κάτι αλλάζει σε αυτό τον τόπο…\nΚι ακόμα, η Ελλάδα βρίσκεται σε μια κρίσιμη περιοχή. Γύρω μας ξεσπάει η μία κρίση μετά την άλλη. Καταφέραμε τα τελευταία χρόνια να ενισχύσουμε τα στηρίγματα, τις συμμαχίες μας, παντού! Και ιδιαίτερα εδώ, στην κρίσιμη περιοχή της Ανατολικής Μεσογείου. Και τα Δωδεκάνησα είναι ο «κρίκος» ανάμεσα στο Αιγαίο και την Ανατολική Μεσόγειο. Ιδιαίτερα η Ρόδος και το Καστελόριζο. Εσείς λοιπόν, εδώ, καταλαβαίνετε, ίσως καλύτερα από οποιονδήποτε άλλον, τη μεγάλη σημασία αυτών των νέων «στηριγμάτων»- φίλων, που βρήκε η Ελλάδα. Και μιλάω ιδιαίτερα για τη στρατηγική συνεργασία, συμμαχία ανάμεσα σε Ελλάδα-Κύπρο-Αίγυπτο και Ελλάδα-Κύπρο-Ισραήλ που ήδη εγκαινιάσαμε.\nΚι έτσι αποκτήσαμε ερείσματα τα οποία ήταν αδιανόητα μέχρι πριν λίγα χρόνια. Και διεκδικούμε ρόλους που συνεχώς αναβαθμίζουν τη χώρα μας.\nΧώρια που δίνουν νέα ώθηση στην ανάδειξη και στην εκμετάλλευση του ενεργειακού μας πλούτου, μιλάω για πλούσια κοιτάσματα που διαθέτει ο Ελληνικός υποθαλάσσιος χώρος. Μιλάω για την ΑΟΖ! Και καταλαβαίνετε όλοι τι θέλω να πω…\nΚι αυτά πώς τα πετύχαμε; Απλούστατα γιατί όλες οι χώρες στη γειτονιά μας, καταλαβαίνουν την σημασία της Ελλάδας ως προπύργιου σταθερότητας σε μια τόσο εύφλεκτη περιοχή.\nΚαι γιατί είμαστε προπύργιο σταθερότητας; Γιατί απλά, φίλες και φίλοι, ανήκουμε και στην Ευρώπη, στην Ευρωπαϊκή Ένωση και στη Δυτική Συμμαχία, στο ΝΑΤΟ! Αυτό είναι το μεγάλο πλεονέκτημά μας σήμερα.\nΚαι κάποιοι το παίζουν κι αυτό στα ζάρια…\nΚαι υπάρχουν χώρες οι οποίες κάνουν το παν για να μπουν έστω σε μια από τις δυο συμμαχίες. Κι όμως, υπάρχουν κόμματα τα οποία κι αυτά θέλουν να τα παίξουν στα ζάρια. Όσοι θέλουν να μας φέρουν σε σύγκρουση με την Ευρώπη, όσοι θέλουν να διαλυθεί το ΝΑΤΟ, τινάζουν στον αέρα αυτή την καινούργια στρατηγική συγκλίσεων με χώρες της περιοχής μας.\nΤώρα που άλλοι ζητούν να μπουν στις συμμαχίες αυτές, υπάρχουν εδώ κόμματα, τα οποία ζητούν ως πολιτική την Εθνική απομόνωση.\nΑυτό είναι καθαρή αυτοκτονία. Και τώρα ο Ελληνικός λαός το ξέρει και δεν θα το επιτρέψει…\nΣας μίλησα εδώ με πλήρη γνώση της ευθύνης και της αλήθειας. Ο λαός μέχρι τις εκλογές θα το ξέρει. Και η ευθύνη θα είναι δική του…\nΣτις 25 Ιανουαρίου, η Ελλάδα θα αναμετρηθεί με τον καλύτερο και με το χειρότερο εαυτό της: Θα διαλέξει αν θέλει να προχωρήσει μπροστά, να γίνει μια σύγχρονη δημοκρατική χώρα μέσα στην Ευρώπη. Η αν θα ξαναγυρίσουμε πίσω στην κρίση, στον κρατισμό, στην απατηλή Ανάπτυξη με τα ελλείμματα, ελλείμματα με δανεικά, που μετά κανένας δεν μπορεί να πληρώσει…\nΚαλείται να διαλέξει η Ελλάδα ανάμεσα στην Ανάπτυξη με ανταγωνιστικότητα και στην απατηλή ψευτο-ανάπτυξη με ένα κράτος που υπόσχεται εκείνα που δεν έχει και που μοιράζει εκείνα που η κοινωνία και η οικονομία δεν αντέχει να μοιράσει.\nΗ Ελλάδα καλείται να διαλέξει ανάμεσα στην γεωπολιτική δύναμη, με ισχυρές στρατηγικές συμμαχίες, ισχυρή άμυνα ή στην απομόνωση.\nΌπως επίσης, καλείται να επιλέξει, ανάμεσα στην ασφάλεια της ή στην ανοχή προς τον παράνομο και τον εγκληματία.\nΑνάμεσα, δηλαδή στα ιδανικά μιας σύγχρονης Ευρώπης ή σε αποτυχημένες τριτοκοσμικές ιδεοληψίες.\nΕμείς θέλουμε μιαν Ελλάδα γεμάτη φώς, που να λάμπει! Όχι μιαν Ελλάδα που φθίνει στη μιζέρια.\nΘέλουμε μιαν Ελλάδα υπερήφανη για το παρελθόν της, την Ιστορία της, τον Πολιτισμό της. Αλλά και να είναι αισιόδοξη για το μέλλον που χτίζει.\nΚι όχι μιαν Ελλάδα που ζητάει από παντού δανεικά και που τσακώνεται με όλους.\nΘέλουμε, λοιπόν, την καλύτερη Ελλάδα: Εκείνη που στέκεται στα πόδια της με ανταγωνιστικότητα, με ευημερία, με αξιοπρέπεια. Και δεν έχεις αξιοπρέπεια, γιατί δεν μπορείς να έχεις, γιατί εξαρτάσαι, όταν βουλιάζεις στα χρέη και στα ελλείμματα.\nΕίναι αυτή η Ελλάδα που μας κάνει υπερήφανους.\nΕίναι αυτή η Ελλάδα που χτίζουμε βήμα-βήμα.\nΕίναι αυτή η Ελλάδα για την οποίαν αγωνιζόμαστε.\nΕίναι αυτή η Ελλάδα για την οποίαν με συγκίνηση βλέπω εδώ, ότι υπάρχουν οι ταγοί της κοινωνίας οι οποίοι, πέρα και πάνω από ό,τι έγινε χθες, δίνουν τη μάχη για το αύριο.\nΧαίρομαι που είμαστε μαζί. Χαίρομαι που αγωνιζόμαστε μαζί για αυτή την Ελλάδα.\nΚαι γι’ αυτή την Ελλάδα θα νικήσουμε στις 25 Ιανουαρίου.\nΣ’ αυτά εδώ τα νησιά μας, στις «μικρές κόρες του Αιγαίου» που λέει ο ποιητής, εδώ χτυπάει η καρδιά της Ελλάδας χιλιάδες χρόνια τώρα.\nΣ’ αυτό εδώ το Αιγαίο, όπως είπε πάλι ο ποιητής, ακόμα και τα κύματα μιλούν Ελληνικά…\nΑπό αυτό εδώ το Αιγαίο, σας λέω με πίστη, με καρδιά και με το χαμόγελο που ταιριάζει σε κάθε Έλληνα:\nΚαλό αγώνα. Με τη νίκη.\nΚαι να ξέρετε ότι σε αυτές τις εκλογές δε θα νικήσει η Νέα Δημοκρατία. Θα νικήσει η Ελλάδα με τη Νέα Δημοκρατία!\nΝα είστε καλά κι ευχαριστώ πάρα πολύ!


Μ. Παπασωτηρίου: ‘’Τέλος στη τρελή πορεία των κεραιών κινητής τηλεφωνίας’’ - Ηλεία Οικονομία\nΜ. Παπασωτηρίου: ‘’Τέλος στη τρελή πορεία των κεραιών κινητής τηλεφωνίας’’\nΣτην Πόλη αλλά και σε αρκετές άλλες περιοχές του Δήμου μας, βρίσκονται κρυμμένες κεραίες κινητής τηλεφωνίας, Νόμιμες και Παράνομες.\nΕίναι γεγονός ότι οι κεραίες μέσω της ακτινοβολίας που εκπέμπουν, επηρεάζουν την υγεία των πολιτών και ιδίως των ευαίσθητων κοινωνικών ομάδων (παιδιά, ηλικιωμένοι) αλλά και ατόμων με ειδικά προβλήματα, μάλιστα πολλές από αυτές λειτουργούν κοντά σε σχολεία.\nΟ Δήμος θα πρέπει να επανεξετάσει τον τρόπο αδειοδότησης αλλά και να συνδράμει στον κοινωνικό διάλογο και τον έλεγχο των όρων και των ορίων που αυτές λειτουργούν και από την πλευρά του να εξασφαλίσει την ποιότητα ζωής και την υγεία των κατοίκων του.\nΠεριφερειακό Συμβούλιο Δυτ. Ελλάδας: “Στην πρώτη γραμμή του αγώνα για τον περιορισμό της πανδημίας”


Κεράσια - Milies\nΑρχική / Τοπική Οικονομία / Τοπικά προϊόντα / Κεράσια\nΗ κερασιά είναι αγγειόσπερμο δικότυλο φυτό που ανήκει στο γένος Προύμνη και υπογένος Κέρασος στην οικογένεια των Ροδοειδών. Είναι φυλλοβόλο δέντρο, με ύψος που φτάνει και τα είκοσι μέτρα.\nΥπάρχουν πάρα πολλές ποικιλίες κερασιάς που βασικά χωρίζονται σε δύο μεγάλες κατηγορίες, αυτές που έχουν απαλή σάρκα και αυτές που έχουν τραγανή. Στην Ελλάδα καλλιεργούνται αρκετές ποικιλίες ενώ τα κεράσια που παράγονται θεωρούνται εξαιρετικής ποιότητας.\nΣτην περιοχή καλλιεργούσαν παλιά το «Λαλαίικο πετροκέρασο» που φημίζεται για την τραγανότητα και τη γεύση του. Είναι πιο δύσκολο στην συντήρησή του μετασυλλεκτικά από άλλα κεράσια, αλλά γενικά στην καλλιέργειά του δεν έχει προβλήματα με ασθένειες, καρπόδεση.


Απανωτά “χτυπήματα” της ελληνικής κυβέρνησης μετά την ψηφοφορία στα Σκόπια - Ειδήσεις\nNewsit / Πολιτική / Απανωτά “χτυπήματα” της ελληνικής κυβέρνησης μετά την ψηφοφορία στα Σκόπια\nΔημοσιεύθηκε: 20/10/2018 00:36\nΕΝΗΜΕΡΩΘΗΚΕ: 20/10/2018 08:03\nΠλήρης ικανοποίηση στην ελληνική κυβέρνηση με τη λήξη της ψηφοφορίας στα Σκόπια, όπου η Βουλή ενέκρινε την πρόταση Ζάεφ.\nΥπενθυμίζεται ότι το κοινοβούλιο στα Σκόπια ενέκρινε απόψε την πρόταση Ζάεφ για την έναρξη των διαδικασιών για την αναθεώρηση του Συντάγματος της ΠΓΔΜ, που θα ανοίξει το δρόμο για την αλλαγή του ονόματος της γειτονικής χώρας.\nΗ αποψινή πράξη είναι το πρώτο βήμα, ώστε η ΠΓΔΜ να προχωρήσει στην αλλαγή της ονομασίας της σε Δημοκρατία της Βόρειας Μακεδονίας, στη βάση της Συμφωνίας των Πρεσπών.\nΤζανακόπουλος: Για τα Βαλκάνια της ειρήνης\nΆμεση σχεδόν ήταν η αντίδραση της ελληνικής κυβέρνησης, με tweet του κυβερνητικού εκπροσώπου Δημήτρη Τζανακόπουλου.\nΠαππάς: Προχωράμε! Χαρίτσης: Συγχαρητήρια στον Ζόραν Ζάεφ\nΣε ανάρτηση στον προσωπικό του λογαριασμό στο twitter ο κ. Παππάς τονίζει: “Κερδήθηκε η απαιτούμενη πλειοψηφία για συνταγματικές αλλαγές στην ΠΓΔΜ. Σημαντικό θετικό βήμα. Προχωράμε”.\n“Πολύ θετική εξέλιξη για την ειρήνη, την ευημερία και την ανάπτυξη στα Βαλκάνια. Ο δρόμος για την υλοποίηση της Συμφωνίας των Πρεσπών είναι πλέον καθαρός. Συγχαρητήρια στον Ζόραν Ζάεφ και την κυβέρνησή του”, αναφέρει.\n— Αλέξης Χαρίτσης (@alexischaritsis) October 19, 2018\nΚατρούγκαλος: Ψήφος στην σταθερότητα της περιοχής\nΕπιβεβαιώνεται η δυναμική της Συμφωνίας των Πρεσπών, προς όφελος και των δύο χωρών αλλά και της σταθερότητας στην περιοχή, αναφέρει με ανάρτησή στο twitter και ο αναπληρωτής υπουργός Εξωτερικών Γιώργος Κατρούγκαλος, ο οποίος έκανε retweet το tweet του πρωθυπουργού Αλέξη Τσίπρα.\nΣΥΡΙΖΑ: Κερδίζουν όλα τα Βαλκάνια\n“Ιδιαίτερα θετική εξέλιξη” χαρακτηρίζει η εκπρόσωπος Τύπου του ΣΥΡΙΖΑ Ράνια Σβίγκου την έγκριση της πρότασης του Ζόραν Ζάεφ για συνταγματική αναθεώρηση από το κοινοβούλιο των Σκοπίων στην ΠΓΔΜ.\nΣε ανάρτηση στον προσωπικό της λογαριασμό στο twitter η κ. Σβίγκου αναφέρει: “Ιδιαίτερα θετική η εξέλιξη στην ΠΓΔΜ. Οι δύο χώρες και συνολικά τα Βαλκάνια μόνο να κερδίσουν έχουν από τη συμφωνία των Πρεσπών. Οι λαοί θέλουν την ειρήνη και τη συνανάπτυξη”.\n— Ράνια Σβίγκου (@rania_sv) October 19, 2018


Αγχωτική νίκη το Περιστέρι - Onsports.gr\nOnsports Team\t23 Οκτωβρίου 2011, 18:58\nΑγχωτική νίκη το Περιστέρι\nΜε πρωταγωνιστή το Ρίτσαρντ Ρόμπι, το Περιστέρι ξεκίνησε με το δεξί τις υποχρεώσεις του στο πρωτάθλημα, επικρατώντας με 73-65 του ΚΑΟΔ.\nΤο συγκρότημα του Αργύρη Πεδουλάκη δυσκολεύτηκε αρκετά για να φτάσει στην κατάκτηση του πρώτου ροζ φύλλου για τη φετινή σεζόν, αφού οι Δραμινοί παρουσίασαν αξιόμαχο σύνολο, που πάλεψε με όλες τις δυνάμεις τους μέχρι το τέλος. Πρωταγωνιστές για τους νικητές ήταν οι Ρόμπι, Σκοτ και Γιαννόπουλος, ενώ από τον ΚΑΟΔ ξεχώρισαν οι Φλάουερς, Χαραλαμπίδης και Ζάρας. Τον τελευταίο αγώνα του με τη φανέλα του Περιστερίου έδωσε ο Εμίρ Ζίμιτς.\nΜε ηγέτη το Ρόμπι και «όπλο» την πολύ δυνατή άμυνά του, το Περιστέρι μπήκε από το ξεκίνημα της αναμέτρησης αποφασισμένο να «χτίσει» διαφορά ασφαλείας στο σκορ. Και τα κατάφερε, αφού μόλις στο 7ο λεπτό προηγήθηκε με 15-4, αφού το συγκρότημα του Γιώργου Καλαφατάκη δεν μπορούσε να βρει λύσεις στο σκοράρισμα. Ο Πέτρουλας και ο Γιαννόπουλος έδωσαν βοήθειες στους γηπεδούχους, που χωρίς να συναντήσουν ιδιαίτερα προβλήματα προηγήθηκαν στο φινάλε του πρώτου δεκαλέπτου με 22-12.\nΤο συγκρότημα των δυτικών προαστίων συνέχισε να ελέγχει το ρυθμό του αγώνα στα πρώτα λεπτά της δεύτερης περιόδου, αλλά με το πέρασμα της ώρας η δράση του Ζάρα άρχισε να γίνεται άλυτο πρόβλημα για τους γηπεδούχους. Με 10 δικούς του πόντους οι φιλοξενούμενοι μείωσαν σε 28-24 στο 16’, ενώ τρία λεπτά αργότερα ο ΚΑΟΔ πλησίασε σε απόσταση αναπνοής (31-29), με το Χαραλαμπίδη να «σιγοντάρει» στο σκοράρισμα. Με ένα επιμέρους σερί 15-3, από τη στιγμή που βρέθηκε να χάνει με 28-18, ο ΚΑΟΔ κατάφερε να ανατρέψει τα προγνωστικά και να κλείσει μπροστά το ημίχρονο με 33-31.\nΤο τρίτο δεκάλεπτο εξελίχθηκε σε ντέρμπι, με τους γηπεδούχους να ανακτούν μεν την πρωτοπορία στο σκορ, αλλά να μην μπορούν να αποσπαστούν ούτε να «χτίσουν» εκ νέου διαφορά (39-37 στο 25’) στο σκορ. Το γεγονός εκμεταλλεύτηκαν οι νεοφώτιστοι, που με το Χαραλαμπίδη να έχει πάρει «φωτιά» προηγήθηκαν με 44-39 στο 27’. Σε εκείνο το σημείο ο Παπαντωνίου φώναξε «παρών» και βοήθησε το Περιστέρι να τρέξει επιμέρους σερί 11-6, για να οδηγηθούμε στο ισόπαλο 50-50 του 30ού λεπτού.\nΟι Δραμινοί δεν δέχθηκε καλάθι στα πρώτα τέσσερα λεπτά της τελευταίας περιόδου και κατάφεραν να προηγηθεί με 55-50, φέρνοντας προβληματισμό στους γηπεδούχους. Ήταν η σειρά του Φλάουερς να ανεβάσει την απόδοσή του και να δώσει λύσεις στους φιλοξενούμενους, όμως οδεύοντας προς το φινάλε του αγώνα το συγκρότημα του Αργύρη Πεδουλάκη βρήκε ξανά την αυτοκυριαρχία του.\nΜε πρωταγωνιστή τον Ρόμπι, η ομάδα των δυτικών προαστίων προηγήθηκε με 61-55 στο 37’, δείχνοντας να «καθαρίζουν» την υπόθεση νίκη, αλλά ένα λεπτό αργότερα οι φιλοξενούμενοι μείωσαν σε 63-60. Το δίδυμο των Ρόμπι και Σκοτ, όμως, «μίλησε» στο πιο κρίσιμο σημείο και χάρισε το ροζ φύλλο στην ομάδα των δυτικών προαστίων.\nΔιαιτητές: Χριστοδούλου, Καρακατσούνης, Μαγκλογιάννης.\nΔεκάλεπτα: 22-12, 31-33, 50-50, 73-65.\nΠεριστέρι (Πεδουλάκης): Παπαντωνίου 7, Καυκής, Ψαρόπουλος, Πούλκο 3 (1), Γιαννόπουλος 11 (3), Μανωλόπουλος 8, Σκοτ 12 (4), Πέτρουλας 3 (1), Ρόμπι 22 (1), Ζίμιτς, Μότσνικ 7.\nΚΑΟΔ (Καλαφατάκης): Σάντερς 2, Καρύδας 7 (1), Χαραλαμπίδης 21 (1), Αθηναίου, Ιωακειμίδης, Μισέλ, Χούμας, Κιτσούλης, Τσέρανιτς 7, Ζάρας 13 (2), Φλάουερς 15 (1).


Πολιτική Απορρήτου - Mamellada\nΣύμφωνα με το νέο Γενικό Κανονισμό Προστασίας Δεδομένων (GDPR) της Ευρωπαϊκής Ένωσης μέσω της συγκεκριμένης σελίδας επιθυμούμε να σας ενημερώσουμε για τα Προσωπικά Δεδομένα τα οποία μας παρέχετε κατά την διάρκεια της παραγγελία σας όπως επίσης και κατά τη χρήση της παρούσας σελίδας.\nΚατά τη χρήση της Ιστοσελίδας, είστε υπεύθυνοι για τη διατήρηση της εμπιστευτικότητας των στοιχείων του λογαριασμού σας και τον περιορισμό πρόσβασης στον υπολογιστή σας για την αποφυγή μη εξουσιοδοτημένης πρόσβασης στο λογαριασμό σας. Συμφωνείτε ότι αποδέχεστε την ευθύνη για όλες τις δραστηριότητες που λαμβάνουν χώρα στο λογαριασμό σας ή με τον κωδικό πρόσβασής σας. Πρέπει να προβείτε σε όλες τις απαραίτητες ενέργειες προκειμένου να διασφαλίσετε ότι ο κωδικός πρόσβασής σας παραμένει απόρρητος και ασφαλής. Επιπρόσθετα, εάν για οποιοδήποτε λόγο πιστεύετε ότι κάποιο άλλο άτομο γνωρίζει τον κωδικό πρόσβασής σας ή ότι ο κωδικός αυτός χρησιμοποιείται ή είναι πιθανό να χρησιμοποιείται χωρίς τη συγκατάθεσή σας, πρέπει να επικοινωνήσετε αμέσως με την εταιρία μας κάνοντας κλίκ εδώ. Σε διαφορετική περίπτωση ευθύνεστε οι ίδιοι για οποιαδήποτε δραστηριότητα πραγματοποιηθεί με τον κωδικό χρήστη σας μέχρι του χρονικού σημείου ενημέρωσης της εταιρείας.\nΒεβαιωθείτε ότι οι πληροφορίες που μας παρέχετε είναι σωστές, αληθείς, επικαιροποιημένες και πλήρεις και ενημερώστε μας αμέσως για τυχόν αλλαγή στις λεπτομέρειες που καταχωρήσατε όταν εγγραφήκατε.\nΗ εν λόγω Πολιτική Απορρήτου αποτελεί αναπόσπαστο μέρος των όρων χρήσης της ιστοσελίδας και δεσμεύεστε από αυτή τόσο κατά την πλοήγησή σας στην ιστοσελίδα μας όσο και κάθε φορά που εισέρχεσθε ως μέλος ή ως χρήστης στην Ιστοσελίδα μας. Σε περίπτωση που δεν συμφωνείτε με την παρούσα Πολιτική παρακαλούμε να μην κάνετε χρήση της ιστοσελίδας μας (www.mamellada.gr).\nΓια εγγραφή σας στα ενημερωτικά μας δελτία, ζητάμε τη διεύθυνση ηλεκτρονικού ταχυδρομείου σας (email). Η διαχείριση και η αποστολή των ενημερωτικών δελτίων γίνεται μέσω της υπηρεσίας MailChimp.\nΜπορείτε να διαγραφείτε από τις λίστες μας όποτε εσείς το επιθυμείτε.\nΚάθε ενημερωτικό δελτίο που σας στέλνουμε συνοδεύεται από σχετική επιλογή διαγραφής από τη λίστα.\nΣε οποιαδήποτε άλλη περίπτωση μπορείτε να αιτηθείτε τη διαγραφή σας στο info@mamellada.gr\nΠροκειμένου να κάνετε μια αγορά online, σας ζητάμε τα παρακάτω στοιχεία:\nΜε την πλοήγησή σας στην ιστοσελίδα μας ή την εγγραφή σας ως μέλους στην ιστοσελίδα μας ή με την αγορά οποιουδήποτε προϊόντος από την ιστοσελίδα μας δηλώνετε ότι αποδέχεστε και συναινείτε με την παρούσα Πολιτική καθώς και μας παρέχετε τη ρητή συγκατάθεσή σας για τη συλλογή και επεξεργασία των προσωπικών σας δεδομένων που αναφέρονται παραπάνω.\nΤα Cookies, είναι μικρά αρχεία με πληροφορίες, που αποστέλλονται στον υπολογιστή, το κινητό τηλέφωνο ή/και σε άλλες συσκευές σας, όταν επισκέπτεστε μια ιστοσελίδα, με σκοπό να αναγνωρίσουν τη συσκευή σας σε επόμενες επισκέψεις.\nΤα cookies διαχωρίζονται στις εξής κατηγορίες:\nΤα αυστηρώς απαραίτητα, τα οποία είναι αναγκαία προκειμένου η Ιστοσελίδα να είναι σε θέση να παράσχει τις υπηρεσίες που έχετε ζητήσει.\nΤα σχετιζόμενα με την λειτουργικότητα, τα οποία απομνημονεύουν κάποιες επιλογές σας.\nΗ απλή πλοήγηση στην Ιστοσελίδα μας προϋποθέτει από εσάς, την προηγούμενη αποδοχή των Cookies.\nΗ παρούσα Ιστοσελίδα, δεν θα επεξεργαστεί τα προσωπικά δεδομένα, που αποθηκεύονται στα Cookies, κατά την χρήσης σας σε αυτήν.\nH χρήση της τεχνολογίας Cookies που παρέχεται στην παρούσα Ιστοσελίδα, είναι πλήρως εναρμονισμένη με τους συσχετιζόμενους νόμους και οδηγίες του Ευρωπαϊκού και Εθνικού Δικαίου.\nΣε περίπτωση που επιθυμείτε να αποτρέψετε την εγκατάσταση νέων cookies ή/και να διαγράψετε υφιστάμενα, μπορείτε να ακολουθείτε την σχετική διαδικασία του κάθε παρόχου. Σε περίπτωση αποτροπής εγκατάστασης ή/και διαγραφής τους, αποδέχεστε, oτι ενδέχεται να προκύψουν τεχνικά προβλήματα κατά την πλοήγηση σας στην Iστοσελίδα, κατά την διενέργεια των συναλλαγών σας ή/και να μην εμφανίζεται σωστά ή/και ολοκληρωμένα το σύνολο ή/και μέρος των δεδομένων της Iστοσελίδας.\nΕάν επιθυμείτε να έχετε πρόσβαση ή/και ενημέρωση σχετικά με τα στοιχεία σας που έχετε υποβάλει στην ιστοσελίδα μας, μπορείτε να επικοινωνήσετε με την εταιρία μας κάνοντας κλίκ εδώ. Με τον ίδιο τρόπο μπορείτε να ασκήσετε και το δικαίωμα αντίρρησής σας.\nΣτο πλαίσιο των διαδικασιών ασφαλείας που ακολουθούμε, ενδέχεται να ζητήσουμε στοιχεία ταυτότητας χρήστη όπως αυτά έχουν δηλωθεί στην ιστοσελίδα μας πριν σας παράσχουμε οποιαδήποτε πληροφορία, προς επιβεβαίωση της ταυτότητάς σας και προς διασφάλισή σας. Πρέπει να φροντίσετε για την ασφάλεια των πληροφοριών σας, καθώς θα φέρετε ευθύνη για οποιαδήποτε ενέργεια πραγματοποιήσουμε ανταποκρινόμενοι σε αίτημα κάποιου ατόμου που χρησιμοποιεί τη διεύθυνση ηλεκτρονικού ταχυδρομείου (e-mail) και τον κωδικό πρόσβασής σας. Συνιστούμε ιδιαίτερα να μην επιτρέψετε στο πρόγραμμα περιήγησής σας να αποθηκεύσει τον κωδικό πρόσβασής σας, καθώς αυτό θα έδινε σε άλλα άτομα που χρησιμοποιούν τον υπολογιστή σας δυνατότητα πρόσβασης στα προσωπικά σας δεδομένα.\nΕπίσης μπορείτε να στείλετε το αίτημά σας στη διεύθυνση: info@mamellada.gr. Χωρίς αδικαιολόγητη καθυστέρηση της παραλαβής του αιτήματός σας, θα συμμορφωθούμε με το αίτημά σας. Εάν, για οποιονδήποτε λόγο, δεν μπορούμε να συμμορφωθούμε με το αίτημά σας και θα επικοινωνήσουμε μαζί σας.\nΣε ειδικές περιστάσεις, έχετε το δικαίωμα να τερματίσετε την επεξεργασία των προσωπικών σας δεδομένων. Μπορείτε να επικοινωνήσετε μαζί μας στη διεύθυνση: info@mamellada.gr.


Το Ναύπλιο και τα σχέδια κατάληψής του στις παραμονές του Τέταρτου Βενετοτουρκικού Πολέμου (1570-1573) | ΑΡΓΟΛΙΚΗ ΑΡΧΕΙΑΚΗ ΒΙΒΛΙΟΘΗΚΗ ΙΣΤΟΡΙΑΣ ΚΑΙ ΠΟΛΙΤΙΣΜΟΥ\n« La période italienne de Marco Renieri et ses premières années en Grèce\nΤα ξενικά κόμματα από την ίδρυση του ελληνικού κράτους έως τον Κριμαϊκό πόλεμο. Από την ακμή στην εξαφάνιση »\n29 Ιουνίου, 2019 από Αργολική Αρχειακή Βιβλιοθήκη Ιστορίας & Πολιτισμού\nΤο Ναύπλιο και τα σχέδια κατάληψής του στις παραμονές του Τέταρτου Βενετοτουρκικού Πολέμου (1570-1573) – Κώστας Τσικνάκης, «Της Βενετιάς τ’ Ανάπλι – 300 χρόνια από το τέλος μιας εποχής 1715-2015». Επιστημονικό Συμπόσιο 9 -11 Οκτωβρίου 2015 Πρακτικά. Ναυπλιακά Ανάλεκτα ΙΧ (2017).\nΠορτραίτο του Ισπανού βασιλιά Καρόλου Ε΄, γνωστού και ως Κάρολου Κουίντου (1500-1558), έργο του Tiziano Vecelli το 1550, Kunsthistorisches Museum Vienna.\nΣτις πρώτες δεκαετίες του 16ου αι. η Πελοπόννησος αποτέλεσε πεδίο αντιπαράθεσης των τριών κύριων πολιτικών δυνάμεων της εποχής. Η σταδιακή διείσδυση σε αυτήν των Τούρκων περιόριζε σε μεγάλο βαθμό τις κινήσεις των Βενετών, που είχαν χάσει τα περισσότερα ερείσματά τους στην περιοχή. Δίπλα στους δύο αυτούς αντιπάλους ήλθε να προστεθεί η Ισπανία. Από το 1515, όταν και ίδρυσε προξενείο στην Κέρκυρα, άρχισε να ενδιαφέρεται για τον ελληνικό χώρο. Ειδικά ως προς τον χώρο της Πελοποννήσου, συζητούσε την πιθανότητα οργάνωσης εκστρατείας εναντίον της. Το όψιμο ενδιαφέρον του Ισπανού βασιλιά Καρόλου Ε΄ για τη χερσόνησο, όπως προέκυψε στην πορεία, εξυπηρετούσε άλλες σκοπιμότητες. Κύριος στόχος του ήταν να δημιουργήσει αντιπερισπασμό στις τουρκικές επιθέσεις στη Βιέννη, να διακόψει την ακτοπλοϊκή σύνδεση Κωνσταντινούπολης – Αλγερίου και να αποκτήσει μόνιμες βάσεις στην ανατολική Μεσόγειο.\nΗ σύγκρουση ανάμεσα στις τρεις δυνάμεις κορυφώθηκε κατά τη διάρκεια του τρίτου βενετοτουρκικού πολέμου (1537-1540). Το καλοκαίρι του 1540, όταν πλέον η συνέχιση των πολεμικών επιχειρήσεων έδειχνε αδύνατη, οι Βενετοί ήλθαν σε επαφή με τους Τούρκους και αποδέχτηκαν την υπογραφή συνθήκης ειρήνης. Στο πλαίσιο αυτό δόθηκαν εντολές στις βενετικές αρχές του Ναυπλίου να ενημερώσουν τους κατοίκους του πως σύντομα θα παρέδιδαν την πολιορκούμενη πόλη. Εκείνοι, αντιδρώντας σε μια τέτοια προοπτική, ειδοποίησαν τον Κάρολο Ε΄ να στείλει γρήγορα δυνάμεις για να του παραδώσουν την πόλη.\nΗ ισπανική πλευρά, αντιμετωπίζοντας θετικά την υπόθεση, κινήθηκε γρήγορα. Ο επικεφαλής του στόλου Andrea Doria κατευθύνθηκε προς το Ιόνιο, ώστε να παρακολουθεί από κοντά τις εξελίξεις και να είναι έτοιμος να παρέμβει. Παράλληλα, ο αντιβασιλιάς της Σικελίας Ferrante Gonzaga έστειλε στο Ναύπλιο τον αξιωματικό του ισπανικού στρατού Πέτρο Σέκουλα. Ο τελευταίος, που καταγόταν από το Ναύπλιο, είχε εντολή να έλθει σε επαφή με τους συμπατριώτες του και να καθορίσουν από κοινού τον τρόπο δράσης τους. Όλα τα παραπάνω γεγονότα περιήλθαν σε γνώση της Βενετίας, που αντέδρασε μεθοδικά. Αφού διαμαρτυρήθηκε προς τον Κάρολο Ε΄ για τις ισπανικές κινήσεις στο Ιόνιο, φρόντισε να στείλει δικό της στόλο στην περιοχή για τον έλεγχο της κατάστασης. Με αξιωματούχους της, που ήλθαν στον Ναύπλιο, κατάφερε να πείσει τους κατοίκους για την ανάγκη παράδοσης της πόλης στους Τούρκους. Τέλος, ειδοποίησαν τους Τούρκους για την επικείμενη άφιξη του Πέτρου Σέκουλα. Έτσι, μόλις έφθασε αυτός στον ελληνικό χώρο μαζί με συνεργάτες του, συνελήφθηκαν και οδηγήθηκαν στην Κωνσταντινούπολη, όπου, αφού υποβλήθηκαν σε βασανιστήρια, αποκεφαλίστηκαν.\nΜε την παράδοση του Ναυπλίου και της Μονεμβασίας, στις 21 και 23 Νοεμβρίου 1540 αντίστοιχα, όλη πλέον η Πελοπόννησος είχε περιέλθει κάτω από την εξουσία των Τούρκων. Οι όποιες ελπίδες υπήρχαν για τον έλεγχό της, τόσο από τη Βενετία όσο και από την Ισπανία, εξανεμίστηκαν. Έτσι, τερματιζόταν η εκκρεμότητα που υπήρχε τα προηγούμενα χρόνια ως προς το μέλλον της χερσονήσου. Οι δύο νέες κτήσεις εντάχθηκαν σταδιακά στο υφιστάμενο διοικητικό σύστημα των νέων κυριάρχων και πολύ γρήγορα η ζωή σε αυτές επανήλθε σε κανονικούς ρυθμούς.\nΛίγους μήνες μετά την κατάληψη του Ναυπλίου, με πρεσβεία που έστειλαν κάτοικοι της πόλης προς τον οικουμενικό πατριάρχη Ιερεμία Α΄, ζήτησαν την ανασύσταση της μητρόπολής τους. Το αίτημά τους έγινε αμέσως δεκτό. Στη θέση του μητροπολίτη Άργους και Ναυπλίου, με έδρα το Ναύπλιο, τοποθετήθηκε το 1541 ο Δωρόθεος. Το 1576, όπως σημείωνε ο Θεοδόσιος Ζυγομαλάς στο Οδοιπορικόν του, ο μητροπολίτης Ναυπλίου είχε ιερείς 150 και οσπίτια χιλιάδας τέσσαρας.\nΤα χρόνια που ακολούθησαν, ο στρατηγικής σημασίας χώρος της Πελοποννήσου εξακολουθούσε να απασχολεί τη Βενετία. Η επανακατάληψή του, στο πλαίσιο των γενικότερων ανακατατάξεων που επρόκειτο να συμβούν στην ευρύτερη περιοχή, αποτελούσε μία από τις ανομολόγητες προτεραιότητές της.\nΚι ενώ όλα έδειχναν πως η Ισπανία στα χρόνια του Φιλίππου Β΄ είχε αποσύρει το ενδιαφέρον της ως προς την ανατολική Μεσόγειο, η διεθνής συγκυρία την υποχρέωσε να αλλάξει στάση. Η συνεχιζόμενη εξάπλωση των Τούρκων στη βόρεια Αφρική και η επανάσταση των κρυπτομουσουλμάνων (moriscos) στην Ανδαλουσία, το 1568, προβλημάτισαν τον Φίλιππο Β΄. Αυτές θεωρήθηκαν εξελίξεις που μπορούσαν μελλοντικά να θέσουν σε αμφισβήτηση τη θέση του και για τον λόγο αυτό έπρεπε να τύχουν δυναμικής απάντησης. Κάτω από αυτές τις συνθήκες άρχισε να αναζητά τρόπους προκειμένου να διεισδύσει ξανά στον χώρο της ανατολικής Μεσογείου. Απώτερος στόχος του η δημιουργία κλίματος έντασης στην περιοχή, γεγονός που θα υποχρέωνε τους Τούρκους να έλθουν μαζί του σε διαπραγματεύσεις για το μέλλον συνολικά της Μεσογείου.\nΗ αναζωπύρωση του ενδιαφέροντος της Ισπανίας για τον ελληνικό χώρο ανησύχησε τη Βενετία. Σε έναν χώρο στον οποίο παραδοσιακά ασκούσε μεγάλη επιρροή, προστέθηκε ξανά ένας ακόμη ισχυρός αντίπαλος, γεγονός που άλλαζε τον υφιστάμενο συσχετισμό δυνάμεων.\nΟ ανταγωνισμός μεταξύ των δύο μεγάλων πολιτικών δυνάμεων της Δύσης έλαβε μεγάλες διαστάσεις στις παραμονές του τετάρτου βενετοτουρκικού πολέμου (1570-1573). Είναι η περίοδος κατά την οποία στην ελληνική χερσόνησο περιοδεύουν διάφοροι μυστικοί πράκτορές τους. Οι κινήσεις όλων αυτών των προσώπων μοιάζουν. Κινούμενα προσεκτικά, συλλέγουν πληροφορίες για τις αμυντικές δυνατότητες των φρουρίων της, εντοπίζουν ατέλειες και επιδιώκουν να εντάξουν ισχυρούς τοπικούς παράγοντες στα συνωμοτικά σχέδια που επεξεργάζονταν. Προκειμένου να τους προσεταιριστούν, δεν διστάζουν να τους δίνουν υποσχέσεις για μελλοντική αποκατάστασή τους.\nΕπίκεντρο όλων σχεδόν των πρωτοβουλιών που εκδηλώνονται τόσο από τη βενετική όσο και από την ισπανική πλευρά, ήταν η Πελοπόννησος. Ως πρώτο βήμα, και από τις δύο πλευρές, εξεταζόταν η δυνατότητα οργάνωσης στην περιοχή επαναστατικών κινήσεων, με στόχο την απελευθέρωσή της. Σημαντική θέση, στο πλαίσιο της συνολικότερης εξέγερσης, κατείχε η κατάληψη του Ναυπλίου, το οποίο αποτελούσε, άλλωστε, το κέντρο της Πελοποννήσου.\nΑπό τα σχέδια που υποβλήθηκαν εκείνη την περίοδο προς τις ισπανικές αρχές και σχετίζονται με την Πελοπόννησο, ξεχωρίζουν τρία: το πρώτο κατατέθηκε στις αρχές της άνοιξης του 1569 από τον διοικητή των «στρατιωτών» του ισπανικού στρατού της Φλάνδρας Πέτρο Μενάγια. Για την πατρότητα του δεύτερου σχεδίου, το οποίο υποβλήθηκε το φθινόπωρο του 1569, φιλονικούσαν ο Iωάννης Bάρελης και ο Ιωάννης Ακκίδας, που κατάγονταν από οικογένειες κωδικογράφων και εμπόρων ελληνικών χειρογράφων, και είχαν κοινά ενδιαφέροντα. Το τρίτο συνωμοτικό σχέδιο κατατέθηκε τον Ιούνιο του 1570. Εμπνευστής του ήταν ο Γεώργιος Μειζότερος από την Τριπολιτσά, που είχε υπηρετήσει για πολλά χρόνια σε στρατιωτικές ομάδες τόσο της Βενετίας όσο και της Ισπανίας ως διοικητής Ελλήνων «στρατιωτών».\nΑξίζει να σημειωθεί ότι σε ένα από τα σχέδια, εκείνο του Πέτρου Μενάγια, υπήρχε πρόχειρο σκαρίφημα της Πελοποννήσου, στο οποίο σημειώνονταν τα μεγάλα στρατιωτικά κέντρα των Τούρκων στη χερσόνησο.\nΚαι στα τρία σχέδια που υποβλήθηκαν, οι στρατιωτικές επιχειρήσεις προέβλεπαν την απελευθέρωση της Πελοποννήσου. Διαφοροποιούνταν, ωστόσο, ανάλογα με τον εμπνευστή του, ως προς τις περιοχές που θα εκδηλώνονταν οι επαναστατικές κινήσεις. Σε εκείνο του Πέτρου Μενάγια, που καταγόταν από τα Πυργιά Κυπαρισσίας, το επίκεντρο τοποθετούνταν στην περιοχή της Μεσσηνίας, στο σχέδιο των Ιωάννη Βάρελη και Ιωάννη Ακκίδα στη βόρεια Πελοπόννησο και στο σχέδιο του Γ. Μειζότερου, που καταγόταν από την Τριπολιτσά, στην κεντρική Πελοπόννησο.\nΤο Ναύπλιο, σύμφωνα με το σχέδιο των Ιωάννη Βάρελη και Ιωάννη Ακκίδα, συμπεριλαμβανόταν στις πόλεις που ήταν απαραίτητο να καταληφθούν. Το ισχυρό φρούριό του, σύμφωνα με τα στοιχεία που είχε συλλέξει ο Πέτρος Μενάγιας, προστάτευαν τότε 600 άνδρες. Δεν αναφέρονται πληροφορίες, ωστόσο, για συνωμοτικές κινήσεις που οργανώνονταν στην πόλη. Για την επιτυχία των σχεδίων προβλεπόταν η συμμετοχή στις επιχειρήσεις ομάδων «στρατιωτών» που υπηρετούσαν σε μονάδες του ισπανικού στρατού της Φλάνδρας και της Ιταλίας. Η πίεση των συγκεκριμένων ομάδων για την ανάληψη δράσης, σύμφωνα με όλες τις ενδείξεις, υπήρξε καθοριστική.\nΣε μια προσπάθεια των μυστικών πρακτόρων να δελεάσουν την ισπανική πλευρά και να υιοθετήσει τα σχέδιά τους, εκθείαζαν τη σημασία που είχε η Πελοπόννησος στον χώρο της Ανατολής. Οι προτάσεις τους προκάλεσαν αρχικά το ενδιαφέρον της ισπανικής πλευράς. Εκείνη, ωστόσο, με εξαίρεση το σχέδιο των Ιωάννη Βάρελη και Ιωάννη Ακκίδα, που φαινόταν πιο πρακτικό, δεν έδωσε συνέχεια στις υποθέσεις. Αυτό οφειλόταν στη μεγάλη έκταση των στρατιωτικών επιχειρήσεων και στα τεράστια έξοδα που απαιτούνταν να γίνουν, ώστε να υπάρξει θετικό αποτέλεσμα.\nΌλες οι παραπάνω κινήσεις ήταν σε γνώση της Βενετίας, που ψύχραιμα παρακολουθούσε τις εξελίξεις και αναζητούσε τρόπους αντίδρασης στην ισπανική διείσδυση στον ελληνικό χώρο. Η θέση της, ωστόσο, ήταν εξαιρετικά δυσμενής, καθώς έπρεπε να δραστηριοποιηθεί με μεγάλη μυστικότητα, ώστε να μην προκαλέσει προβλήματα στις διπλωματικές σχέσεις της με τους Τούρκους. Η ευκαιρία που περίμενε για την εντονότερη δραστηριοποίησή της δεν άργησε να δοθεί.\nΜε την έναρξη του τετάρτου βενετοτουρκικού πολέμου, την άνοιξη του 1570, το σκηνικό άλλαξε. Απέναντι στην τουρκική επίθεση κατά της Κύπρου κρίθηκε σκόπιμο, παράλληλα με την αντιμετώπισή της σε στρατιωτικό επίπεδο, να οργανωθούν επαναστατικές κινήσεις στον ελληνικό χώρο. Αυτές θα δημιουργούσαν σύγχυση στον αντίπαλο και θα τον δυσκόλευαν να εστιάσει την προσοχή του στον βασικό στόχο του. Προς αυτή την κατεύθυνση κινητοποιήθηκαν αμέσως διάφοροι μυστικοί πράκτορες, με θεαματικά αποτελέσματα. Κάθε πληροφορία για τις επιχειρησιακές δυνατότητες των τουρκικών στρατιωτικών δυνάμεων ήταν πολύτιμη.\nΤο κρίσιμο εκείνο διάστημα η συμβολή του ελληνικού παράγοντα της πόλης υπήρξε καθοριστική. Η κινητοποίηση που εκδηλώθηκε στους κόλπους της Ελληνικής Αδελφότητας Βενετίας, μόλις έγινε αντιληπτή η βενετική πρόθεση για ανάληψη στρατιωτικής δράσης στον ελληνικό χώρο, υπήρξε έντονη.\nΙδιαίτερα ενδιαφέρθηκαν όσα μέλη της Αδελφότητας κατάγονταν από το Ναύπλιο. Με νωπές ακόμα στο μυαλό τους τις μνήμες της γενέθλιας πόλης θεώρησαν πως ανοίγονταν κάποιες ελπίδες για την κατάληψή της. Ανάμεσά τους ήταν και ο λόγιος Γρηγόριος Μαλαξός, που πρότεινε την υποκίνηση επαναστατικής κίνησης στον ελληνικό χώρο, την οποία θα ενίσχυε ο οικουμενικός πατριάρχης Μητροφάνης Γ΄.\nΑποδέκτης του προβληματισμού που αναπτυσσόταν τότε, ήταν και ένα πρόσωπο που γνώριζε καλά τον ελληνικό χώρο. Πρόκειται για τον Ναυπλιώτη λόγιο Ανδρέα Λονδάνο, απόφοιτο του Πανεπιστημίου της Πάντοβας και ιππότη του Τάγματος του Αγίου Στεφάνου της Τοσκάνης. Είχε παντρευτεί την Ιζαμπέτα, κόρη του επίσης Ναυπλιώτη πλούσιου εμπόρου και πλοιοκτήτη Ανδρόνικου Κουβλή του Κανάκη, και διέθετε μεγάλο κύρος στους βενετικούς κύκλους.\nΤην άνοιξη του 1570 αναζήτησε τρόπους για την κατεύθυνση προς την οποία έπρεπε να κινηθούν οι βενετικές στρατιωτικές επιχειρήσεις, και δεν άργησε να συγκεκριμενοποιήσει τις προτάσεις του. Έτσι, στις 7 Ιουνίου εμφανίστηκε στους επικεφαλής του Συμβουλίου των Δέκα (capi del Consiglio dei Dieci) και υπέβαλε δύο προτάσεις για στρατιωτικές επιχειρήσεις στην Ελλάδα. Σε αυτές, υποστήριζε, θα συμμετείχε ενεργά ο ντόπιος πληθυσμός, σύμφωνα με έγγραφες διαβεβαιώσεις που είχε από κατοίκους της Αλβανίας, της Χιμάρας και της Μάνης…\nΓια τη συνέχεια της ανακοίνωσης πατήστε διπλό κλικ στον σύνδεσμο: Το Ναύπλιο και τα σχέδια κατάληψής του στις παραμονές του Τέταρτου Βενετοτουρκικού Πολέμου (1570-1573)\nΕπαμφοτερισμοί της κυριάρχου στο κράτος της θάλασσας – Η διοίκηση του Ναυπλίου κατά την πρώτη Βενετοκρατία (1388-1540) – Μαρίνα Κουμανούδη\nΤο βενετσιάνικο Ναύπλιο του 1500: τόσο μακριά και τόσο κοντά\nΟι ξύλινες πόλεις στο Stato Mar: Μεσαιωνική οικοδόμηση στο Ναύπλιο\nMinio Bartolomeo (1428-1518)\nΑναρτήθηκε στις Άρθρα - Μελέτες - Εισηγήσεις, Ενετοκρατία, Ναύπλιο, Ψηφιακές Συλλογές | Με ετικέτα Argolikos Arghival Library History and Culture, Άρθρα, Αργολική Αρχειακή Βιβλιοθήκη Ιστορίας & Πολιτισμού, Βενετοκρατία, Ιστορία, Κώστας Τσικνάκης, Ναύπλιο, Πρακτικά Συνεδρίου, Της Βενετιάς τ’ Ανάπλι, Ψηφιακές Συλλογές, NAFPLIO AND PLANS OF OCCUPATION ON THE EVE OF THE FOURTH VENETIAN-TURKISH WAR (1570-1573) | Σχολιάστε


Υπάρχουν ακόμα ιδέες ικανές να συγκινήσουν; (του Γιάννη Ν. Μπασκόζου) | ΠΕΡΙΟΔΙΚΟ Ο ΑΝΑΓΝΩΣΤΗΣ ΓΙΑ ΤΟ ΒΙΒΛΙΟ ΚΑΙ ΤΙΣ ΤΕΧΝΕΣ\nΑΡΧΙΚΗ SLIDER Υπάρχουν ακόμα ιδέες ικανές να συγκινήσουν; (του Γιάννη Ν. Μπασκόζου)\nΥπάρχουν άραγε ιδέες ακόμα, τέτοιες που μπορούν να προκαλούν, να εγείρουν αντιρρήσεις, να γίνονται αφορμή για διαξιφισμούς ή ακόμα περισσότερο να μπορούν να φωτίσουν έστω και αμυδρά το επερχόμενο μέλλον; Στο βιβλίο τους οι νεότατοι Remi Noyon και Philippe Vion- Dury (μτφρ.Βάλια Καϊμάκη, Πόλις) ξεδιπλώνουν μια βεντάλια θεμάτων / ιδεών παρουσιάζοντας αναλυτικά τις βασικές απόψεις πάνω σε σύγχρονα ζητήματα οικονομίας, πολιτικής και κοινωνικής εξέλιξης. Όταν ο αναγνώστης θα κλείσει το βιβλίο θα καταλάβει ότι πολλές από τις νέες ιδέες προϋπήρχαν ενώ όσες προστέθηκαν οφείλονται είτε στην τεχνολογία είτε στα προβλήματα που προσθέτει ο άνθρωπος στην επιθυμία του να κυριαρχήσει ευημερώντας.\nΤα θέματα της οικονομίας κυριαρχούν, όχι όμως από τη σκοπιά των οικονομολόγων αλλά κυρίως από τη σκοπιά των εναλλακτικών θεωρήσεων. Αρχίζουν με το ζήτημα της αποσύνδεσης της εργασίας από το εισόδημα και την εισαγωγή του βασικού εγγυημένου εισοδήματος για όλους. Η διαπραγμάτευσή του αρχίζει από τις σπερματικές απόψεις του Τόμας Μουρ και του Τόμας Πέιν, προχωρά στην άποψη Μίλτον Φρίντμαν για το «αρνητικό φόρο εισοδήματος», τις θέσεις των κεϋνσιανών αλλά και τις απόψεις των αντικαπιταλιστών (Αντρέ Γκορζ )που ζητούν απαλλαγή από την ιδεολογία της εργασίας.\nΠαρεμφερές είναι και το εξεταζόμενο ζήτημα του «κοινού καλού». Σήμερα αμφισβητείται ο homo economicus που όλα τα ρυθμίζει με βάση την ευημερία και το στενό συμφέρον του. Η δυσκολία του να πάμε σε ένα νέο στάδιο είναι μεγάλη καθώς θα πρέπει να πειστούν οι άνθρωποι να αυτό-οργανώνονται με βάση το κοινό καλό, δηλαδή το κοινό όφελος. Αυτό απαιτεί ένα σύνολο κοινωνικών κανόνων και θεσμών. Κ αν μεν σε τοπικό επίπεδο αυτό θα μπορούσε με έναν τρόπο να επιτευχθεί σε παγκόσμιο επίπεδο συναντά μεγάλες δυσκολίες. (βλ. προσπάθειες για ένα modus vivendi για το κλίμα). Γι αυτό και κάποιοι υποστηρίζουν ότι το θέμα των κοινών απαιτεί μια επαναστατικότητα και προοιωνίζει ένα μετα- καπιταλιστικό σύστημα.\nΣχετικά με την εναλλακτική οικονομία αναλύουν τα κρυπτονομίσματα, στέκονται στις απόψεις υπερασπιστών και αρνητών, στη γοητεία που εκπέμπει το κρυπτονόμισμα χάρις και στον αντικρατισμό του, αλλά και στους κινδύνους που εμπλέκει την δημοκρατία, υπονομεύοντας το συλλογικό «είναι». Σε αυτό τον προβληματισμό συμπληρωματικά εντάσσεται και το κεφάλαιο που το ονομάζουν «ουμπεροποίηση» (από τα taxi Uber) όπου η ανταλλαγή υπηρεσιών μεταξύ ιδιωτών γίνεται χωρίς όρια με άξονα τον κανόνα προσφοράς – ζήτησης (περίπτωση Airbnb). Το κίνημα αυτό βρίσκει έδαφος μέσα στο διαδίκτυο, χωρίς μεσολαβητές, χωρίς πραγματική εισφορά κεφαλαίου ή υπηρεσιών από την πλευρά της εταιρείας.\nΤο πιο καυτό ερώτημα που διατυπώνουν οι δύο συγγραφείς είναι: «Ζούμε πραγματικά σε δημοκρατίες;». Τα μηνύματα δεν είναι τόσο ενθαρρυντικά καθώς οι αλτερνατίβες που υπάρχουν όπως τα «συνέδρια πολιτών», τα δημοψηφίσματα, οι civic tech (πολίτες οργανωμένοι στο διαδίκτυο) και άλλα τέτοια μορφώματα έχουν περιορισμένη εμβέλεια.\nΤο ζήτημα της δημοκρατίας συνδέεται αναπόφευκτα και με τον λαϊκισμό. Εκτιμούν ότι πίσω από αυτή την ταμπέλα υπάρχουν πολλοί ωφελημένοι. Η ολιγαρχία θέλει να κυβερνήσει χωρίς λαό, για αυτό και έχει μια περιφρονητική στάση απέναντι στον λαό («σκέφτεται λάθος», λένε). Από την άλλη η αντισυστημική αντιπολίτευση βλέπει ότι μπορεί να γίνει ο νέος πόλος χωρίς συγκεκριμένο εναλλακτικό πρόγραμμα. Φέρνουν χαρακτηριστικά το παράδειγμα των Podemos με τα αλληλοσυγκρουόμενα συνθήματα και τις ετερόκλητες διεκδικήσεις. Αναλύουν τον αριστερό λαϊκισμό (Έβο Μοράλες, Ούγκο Τσάβες, Μελανσόν, Podemos κ.ά)αναρωτώμενοι αν είναι εφικτό το σύστημά τους. (αγνοούν το τραγικό παράδειγμα της χώρας μας , σε αυτό το ερώτημα). Δεν ξεχνούν και τον δεξιό λαϊκισμό (Τραμπ), που και αυτός απευθύνεται σε ετερογενές πληθυσμιακό τμήμα.\nΟ «διανθρωπισμός» , αν μπορεί ο άνθρωπος να τελειοποιήσει το σώμα του με μηχανικούς τρόπους, δηλαδή να τροποποιήσει τη φύση με σκοπό να νικήσει το θάνατο, είναι ένα πρότζεκτ που οι δύο συγγραφείς το χειρίζονται πολύ προσεκτικά, δεν έχουν αυτή την θετικότητα απέναντι σε τέτοιου είδους πειράματα όπως ο Χαράρι ή άλλοι μελλοντολόγοι, και τονίζουν ότι ο διανθρωπισμός θα οδηγήσει σε ακόμα μεγαλύτερη ταξική διαφοροποίηση, καθώς οι έχοντες θα μπορούν να μετέχουν σε τέτοια πρότζεκτ ενώ οι φτωχοί θα είναι αναγκασμένοι να ακολουθούν τη δαρβινική φυσική επιλογή.\nΜπορεί να υπάρξει άπειρη ανάπτυξη σε έναν πεπερασμένο κόσμο; Το ερώτημα που θέτουν τελικά οι οπαδοί της αποανάπτυξης, θα έπρεπε να είναι κεντρικό ερώτημα στις δυτικές χώρες που από την κρίση του 2007 με τα subprimes καμία τους δεν έχει μπει σε πραγματική τροχιά ανάπτυξης. Τόσο οι φιλελεύθεροι με την προτίμηση σε μια πλήρως ανταγωνιστική οικονομία όσο και οι υπερασπιστές τής κρατικά ρυθμιζόμενης οικονομίας δεν μπορούν να απεμπλακούν από την παρακολούθηση ενός μόνο μεγέθους, του ΑΕΠ. Η δράση του ανθρώπινου όντος στην βιόσφαιρα έχει περάσει το σημείο συναγερμού: ο άνθρωπος δεν καταναλώνει, αλλά εξαντλεί. Η μεγέθυνση δεν είναι συμβατή με την προστασία του πλανήτη. Οι συγγραφείς αναλύουν την λογική επιχειρηματολογία ότι η πράσινη ανάπτυξη υπονομεύει την βιώσιμη ανάπτυξη. Αλλά πώς θα εφευρεθεί ένας διαφορετικός τρόπος ζωής, σε ένα διαφορετικό πολιτισμό που θα κάνει την αποανάπτυξη βασικό μοχλό επιβίωσης; Μπορεί να επιτευχθεί , όπως θα έλεγε ο Καστοριάδης, «μια νέα φαντασιακή δημιουργία, σπουδαιότερη σε σχέση με οποιαδήποτε έχει λάβει χώρα στο παρελθόν, μια δημιουργία που θα έθετε στο επίκεντρο της ανθρώπινης ζωής άλλες σημασίες από αυτή της αύξησης της παραγωγής και της κατανάλωσης, που θα έθετε διαφορετικούς στόχους ζωής, για τους οποίους οι άνθρωποι θα μπορούσαν να σκεφτούν ότι αξίζουν τον κόπο;».\nΤέλος οι δύο συγγραφείς αναλύουν την έλευση των genres, την έννοια του κοινωνικού φύλου, την queer στροφή και γενικότερα την άποψη ότι το γένος προηγείται του φύλου. Παρουσιάζουν τις κριτικές στη θεωρία του φύλου, τα νέα ζητήματα που ανακύπτουν για την σεξουαλικότητα, τη διαθεματικότητα (την επικάλυψη συστημάτων καταπίεσης), τον μαύρο φεμινισμό και το πως η γλώσσα μπορεί να ανταποκριθεί στις νέες ταυτότητες. Θέματα που φαίνεται να έχουν μεγαλύτερη απήχηση είναι η υπόθεση των ζώων και το εξαπλούμενο κίνημα να θεωρηθούν τα ζώα όντα με ψυχή, συναίσθημα, αντίληψη, έννοιες που υφίσταται και στα ανθρώπινα όντα. Ο ωφελιμισμός, τα δικαιώματα των ζώων, η διαμάχη ευημερισμού και καταργησμού και τα οικολογικά επιχειρήματα συνιστούν έναν πυκνό και πειστικό προβληματισμό.\nΣυμπληρωματικά στο τέλος κάθε κεφαλαίου οι δύο συγγραφείς παραθέτουν σύντομα την προϊστορία της εξεταζόμενης έννοιας, δείχνοντας ότι πολλές από τις θεωρούμενες σήμερα καινοφανείς ιδέες έλκουν την καταγωγή τους από παλιότερα πολιτικά, κοινωνιολογικά ή φιλοσοφικά κείμενα. Αυτό σημαίνει ότι τα τελευταία χρόνια ανακυκλώνουμε παλιές ιδέες που κάποτε μας φάνηκαν γραφικές ή εξωπραγματικές για να μπορέσουμε να τις εξελίξουμε, να κατανοήσουμε τη συγκυρία και να μπορέσουμε να διατυπώσουμε ή έστω να ψελλίσουμε χωρίς μεγαλοστομίες μικρές προτάσεις για το μέλλον. Και σε αυτό το πεδίο το βιβλίο των δύο συγγραφέων είναι ένα πεδίο συγκερασμού ιδεών για έναν σύγχρονο προβληματισμό, χωρίς αποκλεισμούς και προκατασκευασμένες αντιλήψεις. Απευθύνεται σε ανοικτά μυαλά, σε αντιρρησίες και καθεστωτικούς, σε μοντέρνους και συντηρητικούς, σε εναλλακτικούς και «προσγεθωμένους».\nΈνας κίνδυνος που υφίσταται για όλες τις νέες ιδέες είναι η ικανότητα του συστήματος να τις αφομοιώνει και να τις μεταλλάσσει αποδυναμώνοντάς τις. Ένας άλλος κίνδυνος είναι αυτός που διατυπώνει η βελγικής καταγωγής φιλόσοφος Σαντάλ Μουφ σχετικά με τις μετα-νεοτερικές ιδέες όπου ελλοχεύει ο κίνδυνος του ιδεαλισμού (το πραγματικό δεν υπάρχει, το μόνο που υπάρχει είναι οι λόγοι για το πραγματικό) και η εδραίωση του σχετιστικού (ισχύουν τα πάντα, οι απολυτότητες έχουν εκλείψει). Κάτω από αυτό το πρίσμα δεν θα μπορέσει να υπάρξει μια συνισταμένη για το κοινό καλό, ένα οποιοδήποτε όραμα που μπορούν να καθορίσουν οι ανθρώπινες κοινότητες και προς το οποίο θα θελήσουν να κατευθύνουν τις ενέργειες τους.\nRemi Noyon και Philippe Vion- Dury, Οι νέες ιδέες,μτφρ.Βάλια Καϊμάκη, Πόλις\nΠροηγούμενο άρθρο Η αστυνομική λογοτεχνία στη Λατινική Αμερική (του Φίλιππου Φιλίππου)\nΕπόμενο άρθρο«Μ’ εκατό λέξεις» : Από τον ΝτεΛίλο στην Μαρία Παπαδήμα (του Δημήτρη Φύσσα)


Cardi B και Migos ενώνουν δυνάμεις στο «Drip» | Hit Channel\nΗ Cardi B επιφύλασσε μία συνάντηση – έκπληξη με τους Migos.\nΜία ανάσα πριν την κυκλοφορία του πρώτου προσωπικού άλμπουμ της, η Cardi B κάνει την έκπληξη και συνεργάζεται με τους Migos, δίνοντας στο κοινό την ευκαιρία να απολαύσει μαζί τα δύο πιο «καυτά» ονόματα της hip – hop αυτή τη στιγμή.\nΤα αποκαλυπτήρια του «Invasion of Privacy», όπως είναι η ονομασία του, είναι προγραμματισμένη για την προσεχή Παρασκευή, 4 Απριλίου, όμως παραμένουν άγνωστοι οι τίτλοι και ο αριθμός των τραγουδιών που θα περιέχει.\nΤο παζλ έχουν συμπληρώσει έως τώρα το smash hit «Bodak Yellow» που εκτόξευσε την καριέρα της 25χρονης ράπερ, το «Bartier Cardi» που μόλις οπτικοποιήθηκε, αλλά και το «Be Careful» που γνωρίσαμε αυτήν την εβδομάδα.\nΆλλο ένα κομμάτι έρχεται να προσθέσει τώρα το «Drip», το οποίο είναι μία συναρπαστική συνύπαρξη της superstar Cardi B με τους περιζήτητους Migos, αμφότεροι υποψήφιοι για βραβείο Grammy στη σταδιοδρομία τους.\nΛαμβάνοντας υπόψη ότι η Cardi B έχει αρραβωνιαστεί με ένα από τα μέλη των Migos, τον Offset, η σύμπραξη με το τρίο από την Ατλάντα δεν προκαλεί έκπληξη, ωστόσο δεν ήταν αναμενόμενη.\nΗ Cardi B και οι Migos έχουν ενώσει ξανά τις δυνάμεις τους στο εκρηκτικό «MotorSport» των τελευταίων, όπου συμμετείχε επιπλέον η Nicki Minaj. Ήταν το lead single από το τρίτο άλμπουμ των Migos, το «Culture II» που κυκλοφόρησε τον Ιανουάριο, και ανέβηκε έως το Νο6 του αμερικανικού «Billboard 200».\nΤο άλμπουμ «Invasion of Privacy» θα κυκλοφορήσει από την Atlantic Records / Warner Music.\nMigos, Cardi B και Nicki Minaj για πρώτη φορά μαζί χάρη στο «MotorSport»


Ειρήνη: Πλήρωμα ευτυχίας – Μητροπ. Καισαριανής, Βύρωνος και Υμηττού Δανιήλ. | Ορθόδοξη Πορεία\n← Η κατά Λατίνων διδασκαλία του Νικολάου εξ Υδρούντος: Η δια του Υιού πέμψη του αγίου Πνεύματος – Σωτήρη Ν. Κόλλια.\nΆγιος Παΐσιος Αγιορείτης – Μητροπ. Λεμεσού Αθανασίου (video). →\nΕιρήνη: Πλήρωμα ευτυχίας – Μητροπ. Καισαριανής, Βύρωνος και Υμηττού Δανιήλ.\nΟ άνθρωπος επιθυμεί την ειρήνη από τα βάθη της καρδιάς του, αλλά συχνά αγνοεί τη φύση του αγαθού το οποίο επικαλείται με όλες τις ευχές του και οι δρόμοι που ακολουθεί για να το πετύχει δεν είναι πάντοτε οι δρόμοι του Θεού. Γι’ αυτό πρέπει να μάθει από την ιερή ιστορία σε τι συνίσταται η αναζήτηση της αληθινής ειρήνης και να ακούσει τη διακήρυξη του δώρου αυτής, της ειρήνης από τον Θεό διά του Κυρίου μας Ιησού Χριστού.\n1. Ειρήνη και ευζωΐα\nΣτην Αγία Γραφή η ειρήνη εξασφαλίζει μία ήσυχη ζωή, τον «καιρό της ειρήνης» που είναι αντίθετη με τον «καιρό του πολέμου». Δηλώνει την ευμάρεια της καθημερινής υπάρξεως, την κατάσταση του ανθρώπου που ζει σε αρμονία με τη φύση, τον εαυτό του και με τον Θεό. Πιο συγκεκριμένα η ειρήνη είναι ευλογία, ανάσταση, δόξα, πλούτος, σωτηρία, ζωή.\n2. Ειρήνη και ευτυχία\nΝα είναι κάποιος καλά στην υγεία του και να βρίσκεται σε ειρήνη, είναι δύο παράλληλες εκφράσεις που διαμορφώνουν την ευτυχία του ανθρώπου. Η ειρήνη συνίσταται στην ομόνοια, στην αδελφική ζωή, εφ’ όσον ο οικείος, ο φίλος, είναι ο άνθρωπος της ειρήνης. Στην αγία Γραφή για να ρωτήσει κάποιος για έναν άλλο αδελφό του, εάν είναι καλά, λέγει: «Εχει ειρήνη;».\n3. Ειρήνη και σωτηρία\nΗ ειρήνη αποτελεί μία κατάσταση που πρέπει κάποιος να κατακτήσει ή να υπερασπισθεί. Είναι η νίκη εναντίον κάποιου εχθρού. Ο Κύριός μας Ιησούς Χριστός μετά την ανάστασή Του, τη νίκη Του εναντίον του Διαβόλου και του θανάτου, όταν εμφανίσθηκε στους Μαθητές Του τους ευλόγησε λέγοντας «ειρήνη υμίν» (Λουκά κδ΄, 36).\n4. Ειρήνη και δικαιοσύνη\nΟ Κύριος λέγει ότι «οι δε πραείς κληρονομήσουσι την γην και κατατρυφήσουσι επί πλήθει ειρήνης» (Ψαλμός λστ΄, 11 και Παροιμιών γ΄, 2). Επομένως η ειρήνη είναι το σύνολο των αγαθών που παραχωρούνται στον δίκαιο, δηλαδή στον πιστό και ενάρετο άνθρωπο, όπως να έχει μία γόνιμη γη, να έχει αφθονία τροφής, να ζει με ασφάλεια, να κοιμάται χωρίς φόβο, να νικάει τους εχθρούς του και να πολλαπλασιάζεται και όλα αυτά τελικά να τα απολαμβάνει επειδή ο Θεός είναι μαζί του.\nΔεν περιορίζεται λοιπόν η ειρήνη μόνο στην απουσία του πολέμου, αλλά είναι και ολοκληρώνεται στο πλήρωμα ευτυχίας του ανθρώπου και μάλιστα του πιστού.\n5. Ο Απόστολος Παύλος για την ειρήνη\nΟ Απόστολος Παύλος προσθέτοντας συνήθως στους ασπασμούς των επιστολών του την χάρη κοντά στην ειρήνη, δηλώνει έτσι την προέλευσή της και τη σταθερότητά της. Φανερώνει κυρίως τον δεσμό της με την απολύτρωση. Εύχομαι ο Θεός της ειρήνης να σας δώσει (σε όλα) μόνιμη ειρήνη (Προς Θεσσαλονικείς Β΄, γ΄, 16).\nΟ Θεός μάς έχει καλέσει να ζούμε ειρηνικά (Προς Κορινθίους Α΄, ζ΄, 15).\nΟ Θεός δεν είναι Θεός ακαταστασίας, αλλά Θεός ειρήνης (Προς Α΄ Κορινθίους ιδ΄, 33).\nΟ Κύριός μας Ιησούς Χριστός είναι η ειρήνη για μας (Προς Εφεσίους β΄, 14).\nΗ ειρήνη του Θεού, που δεν μπορεί να κατανοηθεί από κανέναν ανθρώπινο νού, θα φρουρήσει τις καρδιές και τι σκέψεις σας (Προς Φιλιππησίους δ΄, 7).\nΗ ειρήνη του Θεού ας κυριαρχεί στις καρδιές των ανθρώπων. Γι’ αυτή την ειρήνη προσκληθήκατε, ώστε να γίνετε ένα σώμα (Προς Κολοσσαείς γ΄, 15).\nΑν είναι δυνατόν, προσπαθείτε, όσο εξαρτάται από σας, να έχετε ειρήνη με όλους τους άλλους ανθρώπους (Προς Ρωμαίους ιβ΄, 18).\nΝα ζείτε μεταξύ σας ειρηνικά (Προς Κορινθίους Β΄, ιγ΄, 11).\nΚιβωτός της Ορθοδοξίας: 20 Ιουλίου 2020


Τρίτη, 04 Αύγουστος 2020 11:56\nΤατιάνα Ρόκου - 06 Ιούλιος 2020, 10:16\n'Είμαι αισιόδοξος ότι θα καταφέρουμε να ανοίξουμε και για τη Μεγάλη Βρετανία στις 15 Ιουλίου. Θα ήμουν ευτυχής αν το καταφέρναμε αυτό και για τη Σουηδία. Ό,τι κάνουμε όλο αυτό το διάστημα, το κάνουμε υπό την καθοδήγηση των ειδικών', δήλωσε κατά την περιοδεία του σε Χανιά και Ρέθυμνο ο υπουργός Τουρισμού.\nΣυναντήσεις με εκπροσώπους της τοπικής αυτοδιοίκησης και τουριστικούς φορείς είχε ο υπουργός Τουρισμού, την Παρασκευή 3 Ιουλίου, στα Χανιά. Συγκεκριμένα, ο κ. Χάρης Θεοχάρης συμμετείχε σε σύσκεψη στο Επιμελητήριο Χανίων με θέμα: “Ενημέρωση, Δράσεις και Αποτίμηση Έναρξης της Νέας Τουριστικής Περιόδου στην Περιφερειακή Ενότητα Χανίων”.\nΜε τον υπουργό συζήτησαν ο γενικός γραμματέας του ΕΟΤ κ. Δημήτρης Φραγκάκης, οι βουλευτές της Νέας Δημοκρατίας κα Ντόρα Μπακογιάννη και κ. Μανούσος Βολουδάκης, ο αντιπεριφερειάρχης Κρήτης κ. Νίκος Καλογερής και ο πρόεδρος του Επιμελητηρίου Χανίων κ. Αντώνης Ροκάκης.\nΚατόπιν ο κ. Θεοχάρης μετέβη στο δημαρχείο της πόλης, όπου είχε συνάντηση με το δήμαρχο Χανίων κ. Παναγιώτη Σημανδηράκη, καθώς και με δημάρχους του νομού. Πριν αναχωρήσει για τον επόμενο σταθμό της περιοδείας του στην Κρήτη, ο υπουργός Τουρισμού επισκέφθηκε το αεροδρόμιο Χανίων.\n”Είμαστε σε μια αισιόδοξη ημέρα, σε μια αισιόδοξη στιγμή. Έχουμε τη δυνατότητα να βιώνουμε το άνοιγμα του ελληνικού τουρισμού“ δήλωσε ο κ. Θεοχάρης από τα Χανιά. Και τόνισε ότι “πριν από δύο μήνες ελάχιστοι πίστευαν ότι θα εφαρμοζόταν το σχέδιο και θα ήμασταν σε θέση να υποδεχτούμε τουρίστες μέσα στον Ιούλιο. Θέλω να δώσω αυτό τον τόνο αισιοδοξίας παρά τις δυσκολίες και τα προβλήματα που υπάρχουν. Είμαι αισιόδοξος ότι θα καταφέρουμε να ανοίξουμε και για τη Μεγάλη Βρετανία στις 15 Ιουλίου. Θα ήμουν ευτυχής αν το καταφέρναμε αυτό και για τη Σουηδία. Ό,τι κάνουμε όλο αυτό το διάστημα, το κάνουμε υπό την καθοδήγηση των ειδικών. Είμαι αισιόδοξος πως θα έχουμε ευχάριστα νέα κι έτσι θα μπορέσουμε να απελευθερώσουμε τις μεγάλες αγορές της χώρας, όπως είναι και αυτή των Χανίων. Αυτό το μήνα θα κερδίσουμε τη μάχη για την επόμενη πενταετία”.\nΟλοκληρώνοντας τις επαφές του ο κ. Θεοχάρης, μεταξύ άλλων, δήλωσε: “Το 2020 δεν είναι η χρονιά των αριθμών, αλλά η χρονιά της ποιότητας. Και ποιότητα σημαίνει όμορφες διακοπές στο όμορφο κρητικό περιβάλλον, με τη φανταστική κρητική φιλοξενία. Σημαίνει, όμως και ασφάλεια και προσοχή. Όλοι μας πρέπει να τηρούμε τα πρωτόκολλα, ώστε όποιος έρχεται εδώ να γυρίζει στο σπίτι του σώος και υγιής. Η ελληνική κυβέρνηση έχει σχέδιο και το υλοποιεί μέσα στα χρονοδιαγράμματα που η ίδια θέτει. Δεν πρέπει, λοιπόν, να υπάρχει αγωνία και ανησυχία. Κάθε μέρα επανεξετάζουμε τα δεδομένα και κάνουμε διορθωτικές κινήσεις. Σήμερα, μάλιστα, ο ίδιος ο πρωθυπουργός εξήγγειλε περαιτέρω μέτρα στήριξης των εργαζομένων (ειδικά των εποχικών), καθώς και των επιχειρήσεων. Καλώ τους εργαζόμενους να δουν με προσοχή αυτά τα μέτρα στήριξης, να δουν την εξειδίκευση. Μέσα από αυτά τα μέτρα διορθώνονται οι δυσκολίες που υπήρχαν στο προηγούμενο διάστημα. Η στήριξη θα είναι ακόμα πιο ουσιαστική, ακόμα πιο γενναία και χωρίς αποκλεισμούς ή προβλήματα”.\n06 Ιούλιος 2020, 10:16 | Ετικέτες: υπουργείο τουρισμού,\nΕιδήσεις: 49899 | Στήλες: 3021 | Η σελίδα αποδόθηκε σε 0.4393 δευτερόλεπτα


Κωδικός Περιοχής Rusape (Ζιμπάμπουε)\nΚωδικός Περιοχής Rusape\nΠόλη ή Περιοχή: Rusape\nΚωδικός Περιοχής: 25 (+263 25)\nΤο πρόθεμα 25 είναι ο κωδικός περιοχής για το Rusape. Και το Rusape βρίσκεται στη Ζιμπάμπουε. Αν βρίσκεστε εκτός της Ζιμπάμπουε και θέλετε να καλέσετε ένα άτομο στο Rusape, εκτός από τον κωδικό περιοχής, χρειάζεστε τον κωδικό χώρας που αντιστοιχεί στη χώρα που επιθυμείτε να καλέσετε. Ο κωδικός χώρας για τη Ζιμπάμπουε είναι το +263, οπότε αν βρίσκεστε στην Ελλάδα και θέλετε να καλέσετε ένα άτομο στο Rusape, θα πρέπει να προσθέσετε στον αριθμό τηλεφώνου του εν λόγω ατόμου το +263 25 ως πρόθεμα.\nΩς εναλλακτική λύση του +263 25, το οποίο πρέπει να τοποθετήσετε μπροστά από τον αριθμό τηλεφώνου ενός ατόμου που βρίσκεται στο Rusape για να τον καλέσετε από την Ελλάδα, μπορείτε επίσης να χρησιμοποιήσετε το 00263 25.


Ένας χρόνος ταξίδια με μοτοσικλέτα – Ο Κύπριος που κάνει... | Reporter Cyprus | Πρόσωπα\nΈνας χρόνος ταξίδια με μοτοσικλέτα – Ο Κύπριος που κάνει το γύρο του κόσμου (pics)\nΜύρια Οδυσσέως 04/04/2017 10:44\nΈχει περάσει ακριβώς ένας χρόνος(4/4/2016)από τότε που πήρε την απόφαση να εγκαταλείψει την Κύπρο καβάλα στην μοτοσικλέτα του, φορτωμένη με τα απολύτως απαραίτητα. Χάρτες, σακίδια και τρόφιμα. Μόνη του παρέα, η αγάπη του για ταξίδια και η επιθυμία του να γνωρίσει το άγνωστο.\nΈμαθα για τον Κωνσταντίνο Κουσιαππή και τη μεγάλη του απόφαση να ταξιδέψει με την μοτοσυκλέτα του στις χώρες της Ευρώπης, από φίλους.\nΣτην αρχή ενθουσιάστηκα και αμέσως στο μυαλό μου δημιουργήθηκαν εικόνες και στο «βάθος» να παίζει το τραγούδι του Parov Stelar, «The sun».Είναι ταξιδιώτης και ακολουθεί τον ήλιο…\nΠιο πολύ όμως ακολουθεί αυτό το πάθος και την ανάγκη να ικανοποιήσει την περιέργεια, να γνωρίσει και να επισκεφθεί διαφορετικές χώρες, ανθρώπους και κουλτούρες.\nΟ 31χρονος Κωνσταντίνος έχει μέχρι στιγμής ταξιδέψει σε 18 χώρες από τις 40 που έχει ως στόχο να επισκεφθεί. Ανάμεσα σε αυτές η Βουλγαρία, η Νορβηγία, η Ρουμανία, η Σουηδία, η Πολωνία και άλλες. Συνολικά έχει διανύσει 37.000 χιλιόμετρα\nΣήμερα βρίσκεται στην Ελλάδα. Σε συνέντευξη του στον ΡΕΠΟΡΕΤΡ online μοιράζεται τις εμπειρίες, τις περιπέτειες του προσκαλώντας μας να ταξιδέψουμε στον κόσμο του.\nΑλήθεια μπορεί οποιοδήποτε να γίνει Traveler; Πως είναι η καθημερινότητα του; Ποια χώρα του έκανε τη μεγαλύτερη εντύπωση; Πως καταφέρνει να ζει με μόνο 20 ευρώ την ημέρα; Αποτελεί κομμάτι της καθημερινότητας του ο έρωτας;\nΠόσες χώρες έχεις επισκεφθεί μέχρι στιγμής και πόσα χιλιόμετρα έχεις διανύσει ;\nΜέχρι στιγμής έχω διασχίσει 18 χώρες και έχω διανύσει 37.000 χιλιόμετρα. Πιο συγκεκριμένα, ξεκινώντας από Κύπρο επισκέφτηκα τις: Τουρκία, Βουλγαρία, Ρουμανία, Μολδαβία, Ουκρανία, Λιθουανία, Λετονία, Εσθονία, Φινλανδία, Νορβηγία, Σουηδία, Πολωνία, Σλοβακία, Ουγγαρία, Σερβία, Κοσσυφοπέδιο, Π.Γ.Δ.Μ., Ελλάδα. Στόχος μου όμως είναι να καλύψω στο σύνολο 40 και περισσότερες χώρες της Ευρώπης.\nΠόσες ημέρες έμεινες σε κάθε χώρα ;\nΑυτό καθορίζεται από το πόσο μεγάλη σε έκταση είναι κάθε χώρα και από τα πράγματα που θέλω να δω.\nΣτην Βουλγαρία για παράδειγμα έμεινα 27 ημέρες και στη Ρουμανία 37. Έχουν πολλά ενδιαφέρον πράγματα οι χώρες αυτές, που λόγω της ιστορίας τους και της μεγάλης τους έκτασης ήθελα να τις γυρίσω και να τις δω όσο πιο εξονυχιστικά μπορούσα.\nΣτην Μολδαβία έμεινα μόνο μια εβδομάδα, ενώ στην Ουκρανία που υπολόγιζα να μείνω κάπου 10 μέρες στο τέλος έμεινα 16 γιατί γνώρισα ωραίο κόσμο που με προσκάλεσε σε ένα event με μοτοσικλέτες.\nΓενικά το ταξίδι γίνεται αβίαστα και προσπαθώ να μένω στην κάθε χώρα όσο πιο πολύ γίνεται αν μου το επιτρέπουν όμως οι συνθήκες αλλά και μου παρουσιαστεί κάποια ευκαιρία να βιώσω μια ξεχωριστή εμπειρία.\nΣε ποια χώρα θα ήθελες να μείνεις περισσότερο και γιατί;\nΥπάρχουν πολλές χώρες που δεν είδα καλά λόγω των καιρικών συνθηκών ή των οικονομικών όπως για παράδειγμα τη Φινλανδία και την Σουηδία.\nΕίχα ξοδέψει πολύ περισσότερο χρόνο στην Νορβηγία αλλά έπρεπε κάποια στιγμή να προχωρήσω ώστε να μην με πιάσουν οι παγωμένες ημέρες του Σκανδιναβικού χειμώνα και αποκλειστώ.\nΕπίσης στην Ρουμανία παρόλο που είχα μείνει πολλές ημέρες με σιγουριά σου λέω πως αν είχα την ευκαιρία θα καθόμουν περισσότερο. Αυτή η χώρα πραγματικά είναι πανέμορφη και σε κάθε γωνία της έχει κάτι διαφορετικό να δεις και να βιώσεις. Πράγματα που δεν περιμένεις πως θα δεις σε μια Ευρωπαϊκή χώρα. Στα ξεχασμένα χωριουδάκια της Τρανσυλβανίας τα κάρα με τα άλογα να πηγαινοέρχονται για τις καθημερινές ανάγκες και όλες οι αγροτικές εργασίες γίνονται ακόμα με ζώα.\nΤο ίδιο συμβαίνει και στην περιοχή των Μαραμούρες. Σαν περιοχή γενικότερα έχει μείνει 40-50 χρόνια πίσω. Χωριουδάκια χωρίς δρόμους με τις παραδοσιακές ξύλινες εκκλησίες με τις μυτερές σκέπες. Νομίζω όχι απλά θα έμενα εκεί περισσότερο αλλά θα «καθόμουν» και για ένα χρόνο εκεί.\nΠου γνώρισες τους πιο φιλόξενους ανθρώπους; Γνώρισες ενδιαφέρον ανθρώπους;\nΠαντού έτυχε να γνωρίσω καλούς ανθρώπους. Νομίζω ότι παντού ό κόσμος θα προσφέρει την παρέα του και την βοήθεια του.\nΣχεδόν σε όλες τις χώρες άνθρωποι μου άνοιγαν τα σπίτια τους και με προσκαλούσαν για να κοιμηθώ ή να φάω ακόμα και αν δεν το χρειαζόμουν, χωρίς καν να με γνωρίζουν. Είχα την τύχη να γνωρίσω πολύ ενδιαφέρον ανθρώπους οι οποίοι είτε ήταν ταξιδευτές από όλες τις γωνιές του πλανήτη, είτε ήταν ντόπιοι.\nΈχεις κάνει φίλους κατά την διάρκεια των ταξιδιών σου;\nΠάρα πολλούς φίλους και παντού! Υπάρχει κόσμος που μοιραστήκαμε πολλά από διαδρομές και εμπειρίες μέχρι και ένα πιάτο φαγητό. Με τους αρκετούς είμαστε ακόμα σε επικοινωνία.\nΔεν είναι μόνο κόσμος που γνώρισα στο δρόμο μου. Είναι και αυτοί που πήραν το θάρρος να μου στείλουν κάποιο μήνυμα για να ρωτήσουν κάτι σχετικό ή απλά να μου ευχηθούν καλή συνέχεια και κρατήσαμε επαφές. Πραγματικά αυτό είναι το πιο ωραίο κομμάτι του ταξιδιού.\nΕίχες δηλώσει πως θα ξοδεύεις 20 ευρώ την ημέρα. Μπορεί ένας άνθρωπος να ζήσει με\n20 ευρώ σε μια ευρωπαϊκή χώρα;\nΝαι όταν υπολόγιζα το μπάτζετ του ταξιδιού υπολόγισα ότι με 20 ευρώ την ημέρα μέσο όρο θα ήμουν εντάξει. Αναλόγως της χώρας που είσαι τότε αλλάζει και ο μέσος όρος. Σίγουρα είναι αδύνατο να ζήσεις σε κάποιες χώρες με 20 ευρώ.\nΣτις χώρες του πρώην Ανατολικού μπλοκ ο μέσος όρος μου ήταν κοντά στα 15\nευρώ την μέρα. Στην Σκανδιναβία όμως εκτινάχθηκε στα 33 ευρώ την μέρα λόγω τιμών.\nΑναλόγως που θες να πας, πως θες να πας και τι θες να κάνεις βγαίνει ένα κοστολόγιο. Είχα κάποιες αναποδιές με την μηχανή και ξόδεψα κάποια παραπάνω λεφτά απ ότι έπρεπε αλλά και αυτό είναι μέσα στο πρόγραμμα.\nΈχεις ξεπεράσει τον στόχο σου; Πόσα χρήματα έχεις ξοδέψει μέχρι στιγμής;\nΑυτή τη στιγμή συμπληρώνοντας τον πρώτο χρόνο ταξιδιού είμαι στα 23 ευρώ την ημέρα,\nτο οποίο σημαίνει κάπου 1.000 ευρώ πάνω από τον στόχο μου, αλλά δεν πτοούμαι καθόλου.\nΕίναι τουλάχιστον άλλος ενάμισι χρόνος ταξιδιού και ελπίζω ότι θα βρω κάποια δουλεία σε μια από τις χώρες για ένα μικρό χρονικό διάστημα για να καλύψω το κενό.\nΣύνολο έχω ξοδέψει 8316 Ευρώ το οποίο αντιστοιχεί σε 693 ευρώ το μήνα και 23 ευρώ την ημέρα κατά μέσο όρο. Στο ποσό αυτό συμπεριλαμβάνονται τα πάντα (Καύσιμα, ανταλλακτικά και αναλώσιμα της μηχανής, διαμονές, διατροφή, πλοία και φέρι, συντήρηση ιστοσελίδας, πρόστιμα και οτιδήποτε άλλο έχει ξοδευτεί από την ημέρα που έχω φύγει).\nΌταν είμαι στο δρόμο δεν φτιάχνω ποτέ κάποιο πρόγραμμα. Θα ξυπνήσω και θα ανάψω το καμινέτο μου για να φτιάξω καφεδάκι. Θα μαζέψω σιγά-σιγά τη σκηνή και τα κατασκηνωτικά μου και τα συνεχίσω την πορεία μου.\nΣυνήθως θα σταματήσω στο πιο κοντινό χωρίο για να ανεφοδιαστώ με τα απαραίτητα και να μιλήσω με τους ντόπιους για το τι υπάρχει κοντά να δω ή αν έχουν να προτείνουν κάποια διαδρομή. Στην διαδρομή μου θα κάνω αρκετές στάσεις για να δω πράγματα είτε είναι αξιοθέατα είτε είναι μια ωραία εικόνα στο δρόμο μου. Θα φωτογραφήσω και θα βιντεοσκοπήσω ότι μου αρέσει και μου κάνει εντύπωση. Πριν βραδιάσει θα πρέπει να έχω πάει σουπερμάρκετ για να πάρω φαγητό να μαγειρέψω.\nΌταν θα καταλήξω στο μέρος που θα κατασκηνώσω θα αρχίσω να μαγειρεύω πρώτα όσο έχει φως και μόλις σκοτεινιάσει θα στήσω την σκηνή μου. Κάθε βράδυ θα φτιάξω το προσωπικό μου ημερολόγιο είτε με ηχογράφηση είτε με βίντεο και θα βάλω όλα μου τα ηλεκτρονικά να φορτίζουν για να τα έχω έτοιμα την επόμενη μέρα.\nΌταν φτάσω σε κάποια πόλη το πρόγραμμα αλλάζει αναλόγως. Κάποια μέρα θα μείνω μέσα να ξεκουραστώ, θα βγω έξω να δω την πόλη με τα πόδια και φυσικά θα χρειαστώ και δυο μέρες τουλάχιστον για να φτιάξω το καινούριο βίντεο του ταξιδιού.\nΈχεις διατρέξει οποιοδήποτε κίνδυνο κατά την διάρκεια του ταξιδιού;\nΗ σωματική μου ακεραιότητα δεν απειλήθηκε ποτέ. Δυο φορές κάποιοι προσπάθησαν με πλάγιους τρόπους να μου «φάνε» λεφτά αλλά διαχειρίστηκα και τις δυο περιπτώσεις ορθά.\nΜια φορά μόνο χρειάστηκε να μετακινηθώ από το σημείο που κατασκήνωσα στη Σλοβακία.\nΤο δασάκι που επέλεξα είχε αρκούδες και με το που βράδιασε άρχισα να ακούω μουγκρίσματα από 2-3 σημεία.\nΑξίζει τον κόπο η περιπέτεια;\nΕννοείται ότι αξίζει. Δεν θα μπορούσα να πω το αντίθετο έτσι και αλλιώς γιατί για μένα έχει γίνει πλέον τρόπος ζωής. Θα παρότρυνα τον κάθε ένα να το δοκιμάσει. Δεν σημαίνει ότι θα αρέσει σε όλους αλλά σίγουρα θα είναι κάτι που θα θυμούνται για πάντα.\nΤι κρατάς από κάθε χώρα;\nΤις αναμνήσεις και τις ωραίες στιγμές. Την ιστορία της και φυσικά τον κόσμο που γνωρίζω και που μου κάνει το ταξίδι πιο ξεχωριστό. Έχω πάρα πολύ φωτογραφικό και κινηματογραφικό υλικό αλλά και πολλές μοναδικές αναμνήσεις.\nΠοια η σχέση σου με τον έρωτα; Το ότι δεν παραμένεις για πολύ καιρό σε μία χώρα δημιουργεί πρόβλημα στο να ερωτευτείς;\nΔεν υπήρξε αυτό το δίλημμα ακόμα στο ταξίδι. Έτυχε να έχω τα… «τυχερά» μου αλλά δεν έχω ερωτευτεί. Παρόλα αυτά όταν πήρα την απόφαση να κάνω αυτό το ταξίδι, ήταν αυτονόητο ότι δεν θα μπορούσα να μείνω στο ίδιο μέρος για καιρό. Φυσικά αυτό δεν αποκλείει την πιθανότητα να ερωτευτώ. Έτσι και αλλιώς είναι και αυτό μέσα στη ζωή και συνεπώς μέσα στο ταξίδι.\nΝομίζω αυτό θα συνέβαινε αν υπήρχε κάποια στο δρόμο μου που θα μοιραζόμασταν ένα μεγάλο μέρος της διαδρομής για ένα μεγάλο διάστημα και φυσικά θα υπήρχε και η ανάλογη χημεία.\nΠου βρίσκεσαι αυτή τη στιγμή και ποια είναι τα επόμενα σχέδια σου;\nΑυτή τη στιγμή βρίσκομαι στην Ελλάδα. Σε λίγο καιρό ξεκινώ για να ξαναπάω βόρεια. Το πλάνο είναι να δω τις: Αλβανία, Μαυροβούνιο, Βοσνία Ερζεγοβίνη, Κροατία, Σλοβενία, Αυστρία, Τσεχία, Γερμανία, Δανία, Ολλανδία, Βέλγιο, Λουξεμβούργο και σιγά- σιγά να φτάσω στο Ηνωμένο Βασίλειο για να περάσω εκεί τον επόμενο χειμώνα. Μετά από αυτό και αν όλα πάνε καλά θα επισκεφτώ την Ιρλανδία, τα Νησιά Φερόε, τις Ισλανδία, Γαλλία, Ισπανία, Πορτογαλία, Ανδόρα, Μονακό, Ιταλία, Ελβετία, Λιχνεστάιν, το Σαν Μαρίνο και τηΜάλτα.\nΘα επιστρέψεις πίσω στην Κύπρο μόλις ολοκληρώσεις τα ταξίδια σου;\nΤι με ρωτάς τώρα και διαβάζει και η μάνα μου την συνέντευξη(γελάει).\nΝαι σαν πλάνο αυτό έχω στο μυαλό μου. Δεν ξέρω όμως κατά πόσο μπορεί να με κρατήσει το νησί. Έχω «απλωθεί» αρκετά πλέον και νομίζω ότι δεν θα αντέξω και πολύ σε ένα μέρος που περιτριγυρίζεται από νερό.\nΠιστεύεις πως μπορεί οποιοσδήποτε άνθρωπος να κάνει αυτό που κατάφερες και που συνεχίζεις εσύ;\nΔεν ξέρω αν θα ταίριαζε στον καθένα, αλλά σίγουρα θα μπορούσε να το δοκιμάσει ο καθένας για να το ανακαλύψει. Δεν είναι αναγκαίο να γίνει μοναχικό ή με μοτοσικλέτα. Θα μπορούσε να γίνει με τρένα, με λεωφορεία ή με αυτοκίνητο ή ακόμα και με τα πόδια. Η περιπέτεια δεν έχει καλούπια.\nΠοια χαρακτηριστικά πιστεύεις πως πρέπει να έχει ένας Traveller;\nΚαλή διάθεση και ανοιχτό μυαλό.\nΈχεις δουλέψει σε κάποια από τις χώρες που ταξίδεψες λόγω οικονομικών;\nΓια τον πρώτο χρόνο ξεχειμώνιασα στην Ελλάδα και δυστυχώς δεν βρήκα κάποια δουλειά. Ξόδεψα όμως χρόνο στο να ενημερώσω την ιστοσελίδα και να ανεβάσω κάποια βίντεο στο κανάλι μου στο YouTube. Θα επιδιώξω να βρω μικρές ευκαιρίες όμως ώστε να με βοηθήσουν οικονομικά, αλλά και να μου δώσουν την ευκαιρία να δω και να γνωρίσω καλύτερα μια περιοχή, ένα χωριό και τους ανθρώπους.\nΠως μπορεί να σε παρακολουθήσει και να σε βοηθήσει κάποιος στο ταξίδι;\nΤο ταξίδι είναι διαθέσιμο στην προσωπική μου ιστοσελίδα και στα μέσα μαζικής δικτύωσης που έχουν δημιουργηθεί για αυτό το σκοπό, όπως και στο κανάλι μου στο Υoutube.\nΌποιος θέλει να υποστηρίξει μπορεί να επισκεφτεί την ιστοσελίδα www.ridegaia.com/shop και να αγοράσει ένα μπλουζάκι ή να επισκεφτεί μια Τρίτη την “ΛΕΣΧΗ ΜΟΤΟΣΙΚΛΕΤΙΣΤΩΝ ΛΕΥΚΩΣΙΑΣ ΛΗΔΡΑ” και να το πάρει από εκεί.\nKάποιους που σε βοηθούν σε αυτό το εγχείρημα;\nΠαρ' όλη την δύσκολη οικονομική κατάσταση που επικρατεί, ευτυχώς υπήρξαν κάποιες εταιρίες που πίστεψαν σε εμένα και με εμπιστευτήκαν όπως η εταιρία Καποδίστριας και Υιοί οι οποίοι μου έδωσαν τα λιπαντικά της μοτοσικλέτας για όλο το ταξίδι. Το μηχανουργείο X-power στο Μοσχάτο, Αθήνας οι οποίοι με πολύ μεράκι και επαγγελματικότητα έκαναν ένα μεγάλο σέρβις στην μηχανή εντελώς δωρεάν, η εταιρία Π. Παλικαράς και η Κυπριακή Ακαδημία Μοτοσικλέτας και την VP racing fuels Κύπρου.


Ο Λεμπρόν θα φέρει την… ανάπτυξη! - Daily-News.GR\nΟ Λεμπρόν θα φέρει την… ανάπτυξη!\n15 Ιουλίου 2014, 09:50\tΑθλητικά 77 Προβολές\nΠερίπου 500 θέσεις εργασίας θ’ ανοίξουν με την επιστροφή του «βασιλιά» στο Κλίβελαντ\nΗ επιστροφή του Λεμπρόν Τζέιμς στους Καβαλίερς σκόρπισε χαμόγελα στους οπαδούς της ομάδας, ενώ κάποιοι άλλοι που… στράβωσαν με την αποχώρησή του για τη Χιτ και έκαψαν κάποιες φανέλες του, το μετάνιωσαν και είναι έτοιμοι να τον αποθεώσουν ξανά στο «Quicken Loans Arena»!\nΌμως, το «Bloomberg» έβγαλε τα… κομπιουτεράκια και υπολόγισε το οικονομικό όφελος του Κλίβελαντ από την επιστροφή του «Βασιλιά». Και πραγματικά οι αριθμοί είναι εντυπωσιακοί, αφού ούτε λίγο, ούτε πολύ, αναμένονται κοντά στα 500 εκατ. δολάρια να πέσουν στην αγορά της Βορειοανατολικής πόλης του Οχάιο! Το ποσό αυτό συμπεριλαμβάνει τα έσοδα από την πώληση εισιτηρίων, μέχρι εκείνα που θα έχουν οι επιχειρήσεις της πόλης!\nΣύμφωνα, λοιπόν, με την έρευνα του «Bloomberg»… Τα κέρδη στους αγώνες, με τον Λεμπρόν να αγωνίζεται με τη φανέλα των Καβαλίερς, θα είναι περίπου στα 215 εκατ. δολάρια, καθώς αναμένεται ο μέσος όρος των θεατών να φτάσει στους 20.500, από τους 12.000 που ήταν μέχρι πρότινος.\nΌμως, «ζεστό χρήμα» δεν θα δουν μόνο οι Καβς, αλλά όλο το Κλίβελαντ αφού αύξηση στα έσοδά τους αναμένεται σε εστιατόρια, ξενοδοχεία και άλλες επιχειρήσεις της περιοχής. Συγκεκριμένα, οι ετήσιες δαπάνες των φιλάθλων προβλέπεται να αγγίξουν τα 170 εκατ. δολάρια, ενώ στην ομάδα του Κλίβελαντ θα δημιουργηθούν 500 νέες θέσεις εργασίας!\nΤέλος, ο Τζέιμς θα ανεβάσει και τις μετοχές των Καβαλίερς. Τον Ιανουάριο, το γνωστό περιοδικό «Forbes» είχε κοστολογήσει την ομάδα του Κλίβελαντ στα 515 εκατ. δολάρια, κατατάσσοντάς την στη 19η θέση της σχετικής λίστας. Ωστόσο, με την επιστροφή του ο «Βασιλιάς» θα την φέρει στο «κλειστό κλαμπ» των… δισεκατομμυριούχων.\nΕτικέτεςΚαβαλίερς ΛεΜπρον Τζέιμς\nΠροηγούμενος Η σωστή γυμναστική για τους πόνους στην πλάτη\nΕπόμενο Συνελήφθη 47χρονος δάσκαλος με την κατηγορία της ασέλγειας στις Σέρρες


«Ενα μύθο θα σας πω» και η «Ελπίδα» θα δυναμώσει – Η Νάνα Μούσχουρη τραγουδά για τα παιδιά με καρκίνο | Η ΚΑΘΗΜΕΡΙΝΗ\nΟ διευθυντής του Παίδων Μ. Παπασάββας, η Μαριάννα Βαρδινογιάννη, η Μαργαρίτα Μάτσα και η Νάνα Μούσχουρη.\n17 Ιουνίου, 2018 17.06.2018 • 20:30\nΣτο εξωτερικό είναι συνηθισμένο να βλέπει κανείς έναν σταρ να αφιερώνεται σε έναν φιλανθρωπικό σκοπό. Οχι ευκαιριακά, αλλά με συνέπεια και πάθος. Αστέρες του κινηματογράφου, της τηλεόρασης, μουσικοί, αθλητές γίνονται οι καλύτεροι «πρέσβεις» για θέματα δύσκολα και λεπτά.\nΚαι στην Ελλάδα υπάρχει ευαισθητοποίηση αλλά σπάνια συναντά κανείς τη μακροχρόνια δέσμευση που απαιτεί μια τέτοια αποστολή. Είναι, λοιπόν, ιδιαίτερα συγκινητικό το γεγονός ότι η Νάνα Μούσχουρη, εδώ και δεκαετίες, υποστηρίζει το ίδρυμα «Ελπίδα» με πραγματικό πάθος. Εχει ταχθεί να βοηθήσει τα παιδιά που πάσχουν από καρκίνο από το 1990, όταν ο Σύλλογος έκανε τα παρθενικά του βήματα. Εκτοτε, παραμένει συνοδοιπόρος σε έναν αγώνα δύσκολο αλλά θαυματουργό. Μέσα σε σχεδόν τρεις δεκαετίες έχουν σωθεί εκατοντάδες ζωές παιδιών που σήμερα προοδεύουν, σπουδάζουν, διακρίνονται, έχουν κάνει δικές τους οικογένειες.\nΣε μια ιστορική συναυλία που θα πραγματοποιηθεί στο Ηρώδειο, στις 5 Ιουλίου με τίτλο «Ενα μύθο θα σας πω», η καλλιτέχνις επιστρέφει στη χώρα μας στο πλαίσιο της παγκόσμιας περιοδείας της σε Ευρώπη, Αμερική και Καναδά. Μέρος των εσόδων τής συναυλίας, η οποία τελεί υπό την αιγίδα της Α.Ε. του Προέδρου της Δημοκρατίας Προκοπίου Παυλοπούλου, θα διατεθεί για τους σκοπούς του Συλλόγου Φίλων Παιδιών με Καρκίνο.\nΑπό παλαιότερη επίσκεψη στην ογκολογική μονάδα.\nΣε συνέντευξη Τύπου που πραγματοποιήθηκε πριν από λίγες μέρες, η Μαριάννα Βαρδινογιάννη και η Νάνα Μούσχουρη μίλησαν γι’ αυτόν τον κοινό αγώνα, που τις έχει ενώσει με αγάπη, σεβασμό και βαθιά φιλία. Η πρόεδρος του ιδρύματος «Ελπίδα» υπογράμμισε: «Υποδεχόμαστε τον άνθρωπο που πίστεψε στο όραμά μας και το στήριξε από την πρώτη στιγμή. Γι’ αυτό, η σκέψη μας να συναντηθούμε σήμερα στο Ογκολογικό Νοσοκομείο μαζί σας με την αφορμή αυτή, αποτελεί μία ακόμα συμβολική κίνηση μέσα από την οποία στέλνουμε μήνυμα συμπαράστασης στα άρρωστα παιδιά, ενώνοντας ξανά τις δυνάμεις μας μαζί σας για μια ιστορική βραδιά στο Ηρώδειο». Από την πλευρά της, η Νάνα Μούσχουρη έκανε μια αναδρομή στη μεγάλη της πορεία που εκτείνεται στο βάθος έξι ολόκληρων δεκαετιών. Μίλησε για τη συνεργασία της με τον Μάνο Χατζιδάκη, τον Νίκο Γκάτσο και τη Μελίνα Μερκούρη, ενώ έκανε ιδιαίτερη αναφορά στο σπουδαίο έργο και στην προσφορά του ιδρύματος «Ελπίδα». «Νιώθω πραγματικά υπερήφανη που το κάνω για τα παιδιά, ελπίζω να είναι γερά και να μεγαλώσουν, να πιστέψουν στις δυνάμεις τους και να γίνουν ο εαυτός τους», είπε συγκινημένη η ερμηνεύτρια που έχει διαφημίσει την ελληνική μουσική σε όλον τον κόσμο.\nΗ συνεχής έγνοια για τη σωτηρία των παιδιών οδηγεί το ίδρυμα «Ελπίδα» σε συνεχή εξέλιξη. Η κ. Βαρδινογιάννη ανακοίνωσε τη δημιουργία ενός Κέντρου Αριστείας στην Ογκολογική Μονάδα Παίδων, με την προμήθεια εξοπλισμού τελευταίας τεχνολογίας αλλά και με τη μετεκπαίδευση του ιατρικού και νοσηλευτικού προσωπικού στα μεγαλύτερα πανεπιστημιακά ιδρύματα του κόσμου.\nΜε το δεξί στη νέα, ωραία, πτέρυγα «Ιωάννης Μακρυγιάννης» της Γενναδείου Βιβλιοθήκης στο Κολωνάκι\nH πλακιώτικη αυλή των θαυμάτων και των αναμνήσεων της Σχολής Χιλλ\nΜια άξια συμμαχία δείχνει τον δρόμο για τη σωτηρία κακοποιημένων παιδιών


Εξεταστικά Γάντια Νιτριλίου Μπλέ Small - 1000τεμ. (κιβώτιο)\nΕξεταστικά γάντια νιτριλίου μιας χρήσης χωρίς πούδρα,σε συσκευασία των 100 τεμαχίων. Εξαιρετική εφαρμογή.Πολύ ανθεκτικά,σε μπλέ χρώμα. Αμφιδέξια. ΑQL: 1,0 Latex: ΔΕΝ ΠΕΡΙΕΧΕΙΠιστοποιητικά :ΕΝ420:2003 Α1:2009,ΕN ISO 374-1:2016,EN374-2:2014,EN16523-1:2015, EN374-4:2013,ISO16604:2004,EN ISO374..\nΚορυφαίο -9 %\nΕξεταστικά Γάντια Νιτριλίου Μπλέ Μedium - 1000τεμ. (κιβώτιο)\nΕξεταστικά Γάντια Νιτριλίου Μπλέ Large - 1000τεμ. (κιβώτιο)\nΕξεταστικά Γάντια Νιτριλίου Μπλέ XLarge - 1000τεμ. (κιβώτιο)\nΚορυφαίο -25 %\nΜάσκα Προστασίας Προσώπου KN95/FFP2 Κόκκινη\nΧαρακτηριστικά: Μάσκα KN95/FFP2 NR Συσκευασία: 1 τμχ. σε κόκκινο χρώμα. Απο μη υφασμένο πολυπροπυλένιο και βαμβάκι θερμικής μόνωσης. Με 5 στρώματα προστασίας. Αντιολισθιτική λωρίδα στο εσωτερικό και μαλακά κορδόνια στερέωσης για τα αυτιά! Ικανότητα φιλτραρισματός 95% Smog and antivir..\nΕξεταστικά Γάντια Νιτριλίου Μαύρα Large - 100τεμ\nΕξεταστικά γάντια νιτριλίου μιας χρήσης χωρίς πούδρα,σε συσκευασία των 100 τεμαχίων. Εξαιρετική εφαρμογή.Πολύ ανθεκτικά,σε μαύρο χρώμα. Αμφιδέξια. ΑQL: 1,5 Και για χρήση με τρόφιμα.ΔΕΝ ΠΕΡΙΕΧΕΙ LATEX..\nΜάσκα Προστασίας Προσώπου KN95/FFP2 Λευκή\nΧαρακτηριστικά: Μάσκα KN95/FFP2 NR Συσκευασία: 1 τμχ. σε λευκό χρώμα. Απο μη υφασμένο πολυπροπυλένιο και βαμβάκι θερμικής μόνωσης. Με 5 στρώματα προστασίας. Αντιολισθιτική λωρίδα στο εσωτερικό και μαλακά κορδόνια στερέωσης για τα αυτιά! Ικανότητα φιλτραρισματός 95% Smog and antiviral..\nΚορυφαίο -31 %\nΓάντια πλαστικά διάφανα σαγρέ μιας χρήσης 100τμχ\nΓάντια πλαστικά διάφανα σαγρέ μιας χρήσης 100τμχMη αποστειρωμένα ΑμφιδέξιαΜέγεθος LargeΣυσκευασία των 100τμχ Το κιβώτιο περιέχει 100 συσκευασίες των 100 τεμαχίωνEλάχιστη ποσότητα παραγγελίας 1 κιβώτιο..\nΜάσκα Προστασίας Προσώπου KN95/FFP2 Μαύρη\nΧαρακτηριστικά: Μάσκα KN95/FFP2 NR (medical) Συσκευασία: 1 τμχ. σε μαύρο χρώμα. Απο μη υφασμένο πολυπροπυλένιο και βαμβάκι θερμικής μόνωσης. Με 5 στρώματα προστασίας. Αντιολισθιτική λωρίδα στο εσωτερικό και μαλακά κορδόνια στερέωσης για τα αυτιά! Ικανότητα φιλτραρισματός 95% Smog and antivi..\nΜάσκα Προστασίας Προσώπου KN95/FFP2 Ρόζ\nΧαρακτηριστικά: Μάσκα KN95/FFP2 NR Συσκευασία: 1 τμχ. σε ροζ χρώμα. Απο μη υφασμένο πολυπροπυλένιο και βαμβάκι θερμικής μόνωσης. Με 5 στρώματα προστασίας. Αντιολισθιτική λωρίδα στο εσωτερικό και μαλακά κορδόνια στερέωσης για τα αυτιά! Ικανότητα φιλτραρισματός 95% Smog and antiviral p..\nΜάσκα Προστασίας υφασμάτινη 100% βαμβάκι - λευκή\nΜάσκα προστασίας υφασμάτινη 100% βαμβακερή.Πολλαπλών χρήσεων. Πλένεται στο πλυντήριο στους 60 βαθμούς.Σιδερώνεται. Ελληνικής παραγωγής...